
NOTĂ DE SINTEZĂ

 

  

Prin prezentul studiu propunem o analiză a situaţiei privind spălarea banilor în unele ţări europene (Franţa, Marea Britanie, Elveţia şi Luxemburg). 

Acest fenomen a cunoscut în ultimii ani o dezvoltare îngrijorătoare, atingând aproape toate statele lumii.

În contextul mondial al problemei, s-a încercat înţelegerea acestui fenomen şi adoptarea unor măsuri, menite să stopeze sau măcar sa diminueze extinderea acestuia. În acest sens, au fost analizate mai multe state, ajungându-se la concluzia că unele ţări, prin legislaţia de care dispun, favorizează o dezvoltare mai amplă a fenomenului de spălare a banilor.

Ţările pe care le-am ales pentru acest studiu sunt cele care s-a dovedit că prin reglementările lor interne favorizează potenţial spălarea banilor.

Astfel, legislaţia internă din domeniul financiar-bancar în statele analizate prezintă o caracteristică aparte, fiind una permisivă.

 

 

 

1. INTRODUCERE

 

 

Spălarea banilor prezintă o importanţă crucială pentru toate formele criminalităţii organizate transnaţionale, fiind o metodă din ce în ce mai folosită în acţiuni criminale, cum ar fi traficul de stupefiante, traficul de arme şi terorism, traficul de carduri bancare, ascunderea originii fondurilor ilegal achiziţionate în scopul evitării depistării acestora şi a riscului urmăririlor judiciare în momentul în care acestea sunt introduse pe piaţă.

Procesul de spălare a banilor implică, în general, o multitudine de tranzacţii care au ca scop disimularea originii câştigurilor financiare, pentru a putea fi utilizate de către deţinători fără a fi pedepsiţi. Acest proces include trei faze:

1. plasarea sau depozitarea fondurilor ilegal obţinute în instituţii financiare prin virarea lor telegrafică sau prin alte mijloace;

2. camuflarea, care constă în îndepărtarea de sursă a produsului activităţilor criminale ca urmare a unei serii de tranzacţii financiare complexe;

3. integrarea, cu alte cuvinte, utilizarea unei tranzacţii, în aparenţă legitimă, pentru mascarea averilor ilicite.

Datorită acestor operaţiuni, cel care se ocupă cu spălarea banilor are tendinţa să convertească banii care provin din activităţi ilegale în fonduri a căror sursă pare legală.

Numeroase acte criminale vizează generarea beneficiilor pentru un individ sau pentru un grup care comite aceste acte. Spălarea banilor, aşa cum am menţionat, constă în retragerea acestor produse de origine criminală, în scopul mascării originii lor ilegale. Acest proces este de o importanţă esenţială, deoarece permite criminalului să profite de aceste beneficii, protejând sursa lor.

Vânzările ilegale de arme, contrabanda şi activităţile crimei organizate, în special traficul de stupefiante şi reţelele de prostituţie pot genera sume enorme. Escrocheria, corupţia sau fraudele informatice permit, de asemenea, obţinerea unor beneficii importante, ceea ce determină delincvenţii să "legalizeze" aceste câştiguri ilegal obţinute cu ajutorul procedeelor de spălare a banilor.

În fapt, atât timp cât o activitate criminală generează beneficii substanţiale, individul sau grupul implicat trebuie să găsească un mijloc de a controla fondurile, fără să atragă atenţia cu privire la activitatea sa criminală sau asupra persoanelor implicate. Criminalii se angajează deci, să mascheze sursele, acţionând într-o formă care îmbracă fondurile sau deplasându-le spre locuri unde riscă mai puţin să atragă atenţia.

Prin însăşi natura sa, spălarea banilor se află în afara câmpului normal acoperit de statisticile economice. Cu toate acestea, ca şi în cazul altor aspecte ale activităţilor economice subterane, s-au putut efectua estimări generale, în scopul obţinerii unor informaţii în legătură cu amploarea problemei.

Astfel, în opinia Fondului Monetar Internaţional (FMI), volumul spălării banilor în lume se situează, fără îndoială, între 2% şi 5% din produsul intern brut mondial (PIB).

Referindu-ne la statisticile din anul 1996, procentajele existente arată că spălarea banilor a reprezentat de la 590 la 1500 de miliarde de dolari în Statele Unite. Prima dintre aceste cifre corespunde, cu aproximaţie, valorii PIB al unei economii ca cea a Spaniei.

În faza iniţială a spălării banilor, în faza de plasare, cel care efectuează spălarea banilor introduce beneficiile sale ilegale în sistemul financiar. Acest lucru se poate realiza fracţionând importante cantităţi de bani gheaţă, pentru obţinerea unor sume mai mici şi mai puţin suspecte, care sunt depuse într-un cont bancar sau cu care se procură diverse instrumente monetare (cecuri, ordine de virare etc.), care apoi sunt colectate şi depozitate în conturi din alte regiuni.

O dată ce fondurile intră în sistemul financiar, intervine cea de-a doua fază. La acest moment, persoana respectivă procedează la o serie de conversiuni sau deplasări ale fondurilor în scopul îndepărtării lor de sursă. Fondurile pot fi, de asemenea, transferate prin intermediul cumpărării sau vânzării instrumentelor de plasare (valori mobiliare, acţiuni, obligaţiuni, titluri de stat etc.) sau persoana se poate mulţumi să le vireze într-o serie de conturi deschise în diverse bănci din toată lumea. Această largă împrăştiere a conturilor, în scopul spălării banilor, este foarte frecventă, mai ales în teritoriile care nu cooperează la realizarea anchetelor împotriva spălării banilor. În unele cazuri, cel care efectuează operaţiunea de spălare a banilor poate masca transferurile sub forma unor plăţi de bunuri sau servicii, ceea ce îi permite să dea fondurilor o aparenţă licită.

Reuşind să-şi tragă beneficiile de origine criminală pe parcursul acestor două faze, persoana care realizează spălarea banilor trece la o a treia fază, numită integrarea, în cursul căreia fondurile sunt reintroduse în activităţi economice legale. Persoana respectivă poate hotărî investirea lor în produse de lux, bunuri imobile sau în crearea unor firme.

În faza de camuflare, persoana poate alege un centru offshore mare de afaceri regionale sau chiar un centru financiar de dimensiuni mondiale, în orice caz, un loc dotat cu o infrastructură financiară şi comercială convenabilă. În cursul acestei faze, fondurile în curs de "spălare" pot fi, pur şi simplu, trecute în conturi bancare deschise în diverse locuri, atâta timp cât aceasta nu permite identificarea surselor lor sau a destinaţiei finale.

În final, în faza integrării, cei care spală bani pot decide investirea fondurilor spălate în alte locuri, dacă au fost generate în economii instabile sau în locuri care ofereau mai puţine perspective de plasare.

Spălarea banilor este consecinţa logică a practicii tuturor activităţilor criminale care generează beneficii şi poate interveni oriunde în lume. În general, persoanele care se ocupă cu spălarea banilor au tendinţa să caute zonele în care există risc scăzut de detectare, fie din cauza existenţei unui sistem tolerant, fie din cauza ineficacităţii dispozitivului de luptă împotriva spălării banilor. Obiectivul spălării banilor constă în realizarea unei întoarceri a fondurilor de origine ilegală către cel care le-a generat.

Persoanele care se ocupă cu spălarea banilor preferă, în general, să tranziteze fondurile prin zone dotate cu sisteme financiare stabile.

Activitatea spălării banilor poate prezenta, de asemenea, o concentrare geografică, în funcţie de faza în care se găsesc fondurile "spălate".

 

Cum acţionează spălarea banilor asupra activităţii financiare

Integritatea pieţei serviciilor bancare şi financiare depinde foarte mult de respectarea unor norme juridice, profesionale şi deontologice riguroase. În materie de integritate, reputaţia este unul din activele cele mai preţioase într-o instituţie financiară.

Dacă este uşor să circule fondurile generate din activităţi criminale printr-o instituţie privată, aceasta se întâmplă fie pentru că salariaţii sau conducătorii săi sunt corupţi, fie pentru că instituţia închide ochii cu privire la natura criminală a acestor fonduri. Astfel, instituţia riscă să se găsească antrenată într-o complicitate activă cu criminalii, pe punctul de a deveni o componentă a reţelei criminale însăşi. Punerea în evidenţă a acestor complicităţi va avea efecte prejudiciabile, cu privire la atitudinea altor parteneri financiari şi a autorităţilor de reglementare şi de supraveghere a sectorului financiar, cât şi în ceea ce priveşte atitudinea clienţilor obişnuiţi.

În ceea ce priveşte consecinţele macroeconomice potenţial negative ale unei spălări de bani necontrolate, Fondul Monetar Internaţional a evocat: variaţiunile inexplicabile ale cererii de monedă, riscurile prudenţiale cu privire la sănătatea financiară a băncilor, efectele de contaminare asupra operaţiunilor financiare legale sau chiar o intensificare a instabilităţii mişcărilor internaţionale a capitalurilor şi a cursurilor de schimb, în scopul transferurilor transnaţionale ale activelor neaşteptate.

Persoanele care se ocupă cu spălarea banilor caută în permanenţă noi itinerarii pentru a-şi spăla fondurile. Economiile dotate cu centre financiare în expansiune sau în curs de dezvoltare, unde controalele sunt inadaptate, sunt, în mod special, vulnerabile, cu atât mai mult cu cât ţările dotate cu centre financiare consolidate aplică dispozitive complete de luptă împotriva spălării banilor.

Lipsa de armonizare între regimurile naţionale ale luptei contra spălării banilor va fi deci exploatată de către infractori, care au tendinţa să deplaseze reţelele lor către ţări şi sisteme financiare care nu au luat măsuri riguroase sau eficiente împotriva spălării banilor.

Spălarea banilor constituie o ameninţare pentru buna funcţionare a unui sistem financiar. În acelaşi timp, ea poate constitui călcâiul lui Ahile pentru activitatea criminală.

În anchetele serviciilor operaţionale cu privire la activitatea crimei organizate, sunt adesea puse în evidenţă conexiuni, datorită indiciilor operaţiunilor financiare, care permit localizarea activelor ascunse şi stabilirea identităţii criminalilor şi a organizaţiei criminale responsabile.

În cazurile în care fondurile ilegale provin din furturi, extorcări de fonduri, escrocherii sau fraude, lansarea unei anchete cu privire la spălarea banilor este, adesea, singurul mijloc de recuperare a fondurilor furate şi de restituire a acestora victimelor. 

 

  

2. CONSECINŢELE SPĂLĂRII BANILOR

ŞI DELINCVENŢA FINANCIARĂ

 

Spălarea banilor poate avea consecinţe devastatoare asupra economiei, securităţii şi societăţii, în general. Criminalitatea ia o amploare internaţională crescândă, iar aspectele financiare au devenit mai complexe, datorită progreselor rapide ale tehnologiei şi a mondializării sectorului de servicii financiare.

În plus, pentru a facilita comerţul legitim, sistemele financiare moderne permit persoanelor care se ocupă cu spălarea banilor să opereze transferul instantaneu a milioane de dolari, utilizând computerele personale şi antenele parabolice. Dat fiind că spălarea banilor depinde, într-o oarecare măsură, de sistemele financiare existente, mijloacele utilizate de către un "spălător" nu sunt limitate decât de inventivitatea sa. Banii murdari sunt spălaţi prin intermediul birourilor de schimb, al Bursei, al negociatorilor, al cazinourilor, al concesionarilor de automobile, al societăţilor de asigurare sau al societăţilor de import-export. Băncile private, băncile extrateritoriale, societăţile de faţadă, zonele de liber schimb şi finanţarea activităţilor comerciale pot masca activităţile ilegale. 

Dacă nu este reprimată, spălarea banilor poate "săpa" integritatea instituţiilor financiare ale unei ţări. Datorită integrării în forţă pe pieţele financiare, ea poate avea efecte defavorabile asupra monezilor şi asupra dobânzilor. Banii spălaţi sfârşesc prin a circula în sistemele financiare mondiale, unde riscă să atenteze la economia şi moneda naţională. Departe de a fi o simplă problemă de nerespectare a legilor, spălarea banilor ameninţă grav securitatea naţională şi internaţională.

 

2.1 Riscurile pentru pieţele în curs de dezvoltare

Spălarea banilor este o problemă nu numai pentru principalele pieţe financiare mondiale şi centrele financiare extrateritoriale, ci şi pentru pieţele în curs de dezvoltare. De fapt, toate ţările care participă la sistemul financiar internaţional riscă să se transforme în victime. Pieţele în curs de dezvoltare care-şi deschid propria economie şi propriul sistem financiar, devin ţintele perfecte ale spălătorilor de bani.

Intensificarea eforturilor depuse de către autorităţile principalelor centre financiare şi numeroaselor centre financiare extrateritoriale pentru lupta împotriva acestui flagel, nu face decât să îndemne şi mai mult persoanele care se ocupă cu spălarea banilor să-şi transfere activitatea în centrele în curs de dezvoltare. Există probe referitoare la transportul crescând al fondurilor către ţările insuficient dotate cu dispozitive pentru detectarea şi înregistrarea plasării fondurilor în sistemul financiar, astfel încât investiţiile crimei organizate în imobile şi în întreprinderi ale pieţelor în curs de dezvoltare sunt în continuă creştere. Consecinţele negative ale spălării banilor tind, din nefericire, să se amplifice pe aceste pieţe.

O examinare aprofundată a unora dintre aceste consecinţe negative în domeniile micro-economice şi macro-economice arată de ce spălarea banilor constituie o ameninţare atât de complexă, mai ales pe pieţele în curs de dezvoltare.

 

 

 

2.2 Repercusiunile economice ale spălării banilor

a) Destabilizarea sectorului privat

Unul dintre efectele micro-economice cele mai grave ale spălării banilor este resimţit în sectorul privat. Spălătorii de bani folosesc, adesea, societăţi de faţadă, care amestecă produsul activităţilor ilicite cu fondurile legitime, pentru a masca câştigurile ilegal achiziţionate. În S.U.A., de exemplu, sectorul crimei organizate utilizează pizzeriile, pentru a disimula câştigurile provenite din traficul cu heroină. Aceste societăţi de faţadă au acces la importante fonduri de provenienţă ilegală, care le permit să subvenţioneze produsele şi serviciile lor. 

În astfel de cazuri, societăţile de faţadă sunt în măsură să ofere produse la un preţ inferior, ceea ce le oferă un avantaj concurenţial în faţa firmelor legale, care-şi obţin capitalurile pe piaţa financiară. Acest lucru face dificil, chiar imposibil, ca firmele legale să poată rivaliza cu concurenţa societăţilor de faţadă, subvenţionate, lucru care permite crimei organizate să învingă societăţile din sectorul privat.

Acest lucru se manifestă şi în faptul că metodele de gestiune a acestor societăţi sunt incompatibile cu principiile liberului schimb, ceea ce produce, din nou, efecte macro-economice negative.

b) Atentatul la integritatea pieţelor financiare

Instituţiile financiare care operează cu produsele activităţilor criminale se confruntă cu alte dificultăţi. Astfel, imense sume de bani spălaţi pot parveni unei instituţii financiare şi apoi să dispară brusc, fără urmă, datorită unor viramente telegrafice, motivate prin facturi. Acest lucru riscă să pună băncilor probleme de lichiditate. 

De fapt, activităţile criminale au fost asociate unui număr de falimentări ale băncilor din toată lumea, inclusiv Banca Centrală Europeană. Astfel, unele crize financiare din anii 1990, cum ar fi scandalul Băncii de Credit şi de Comerţ Internaţional -BCCI- s-au datorat, printre altele şi spălării banilor (fraudă, mită etc.). De asemenea, falimentul Băncii Barings, în 1995, datorat unor combinaţii riscante de operaţiuni cu privire la instrumentele derivative, efectuate de un angajat al uneia dintre filialele sale, a avut importante componente criminale sau frauduloase. 

 

c) Pierderea controlului statului asupra politicii economice

Fostul director general al FMI, domnul Michel Camdessus, a estimat că activităţile de spălare a banilor reprezintă, în total, între 2% şi 5% din produsul intern brut mondial, ceea ce înseamnă în jur de minimum 600 miliarde de dolari. În economiile în curs de dezvoltare, aceste câştiguri ilicite riscă să eclipseze bugetul statului, privând guvernul de controlul politicii economice. În astfel de cazuri, acumularea fondurilor provenite din spălarea banilor pot fi utilizate pentru înfiinţarea unei pieţe sau chiar a unei mici economii.

Spălarea banilor poate avea, de asemenea, efecte defavorabile asupra monedelor şi asupra dobânzilor, atunci când persoanele care se ocupă cu spălarea banilor reinvestesc fondurile lor în domenii în care randamentul pare a fi mai ridicat. Acest lucru poate creşte riscurile de instabilitate monetară, în sensul afectării resurselor rezultate din distorsiuni artificiale ale preţurilor bunurilor şi produselor de bază.

Altfel spus, spălarea banilor şi delincvenţa financiară, căreia îi face loc, pot antrena schimbări inexplicabile ale cererii de capitaluri, cât şi o volatilizare crescută a mişcărilor internaţionale a capitalurilor şi a dobânzilor. Caracterul imprevizibil al spălării banilor, adăugat la pierderea controlului politicii, care rezultă, riscă să facă mai dificilă aplicarea unei politici economice judicioase.

d) Efectele distorsiunii şi instabilităţii economice

Persoanele care se ocupă cu spălarea banilor sunt preocupate nu de obţinerea unui bun randament al investiţiilor lor, ci de protejarea câştigurilor lor. Aceasta, datorită faptului că ei îşi "investesc" fondurile în activităţi care nu sunt neapărat rentabile pentru ţara în care se găsesc fondurile. În plus, în măsura în care spălarea banilor şi delincvenţa financiară privilegiază investiţiile de o calitate îndoielnică, care maschează câştigurile lor, în detrimentul investiţiilor judicioase, creşterea economică a ţării riscă să aibă de suferit. Astfel, în unele ţări, sectoare întregi, cum ar fi cel de construcţie sau hotelier, sunt finanţate, nu ca răspuns la cerere, ci în funcţie de interesele pe termen scurt ale spălătorilor de bani. Când aceste sectoare încetează să-i intereseze, ei le abandonează, cauzându-le prăbuşirea şi compromiţând grav economia ţării respective, care nu îşi poate permite astfel de pierderi.

e) Pierderea veniturilor

Spălarea banilor diminuează încasările fiscale ale statului şi produce astfel un prejudiciu indirect contribuabililor cinstiţi. De asemenea, face mai dificilă şi colectarea impozitelor. Această pierdere de venituri înseamnă, în general, niveluri mai ridicate de impozitare, ceea ce nu s-ar fi întâmplat dacă produsul netaxat al activităţilor criminale ar fi fost legal.

f) Riscurile pentru privatizare

Spălarea banilor obstrucţionează eforturile depuse de numeroase ţări pentru reforma economiei lor, prin privatizare. Sectorul crimei organizate dispune de mijloace financiare necesare pentru a supralicita în faţa dobânditorilor legitimi ai vechilor întreprinderi publice. În plus, chiar dacă măsurile de privatizare sunt în general avantajoase pe plan economic, ele pot servi drept vector pentru spălarea banilor. Astfel că, spălătorii de bani au posibilitatea să cumpere centre de vilegiatură, cazinouri şi bănci, în scopul ascunderii veniturilor ilicite şi al creşterii activităţii criminale.

g) Atentatul la reputaţie

Ţările nu-şi pot permite să-şi vadă reputaţia şi instituţiile financiare periclitate de participarea la un proces de spălare a banilor, mai ales în economia mondială actuală. Încrederea în pieţe şi în posibilitatea profiturilor este subminată de spălarea banilor şi de delincvenţa financiară, cum ar fi frauda financiară generalizată, delictele cunoscătorilor şi deturnările de fonduri. Proasta reputaţie care rezultă din aceste activităţi reduce participarea unei ţări la economia mondială şi limitează o creştere viabilă, atrăgând grupurile de răufăcători care urmăresc câştiguri pe termen scurt. Acest lucru poate avea drept rezultat încetinirea dezvoltării şi creşterii economice.

În plus, odată ce reputaţia unei ţări este compromisă, îi este foarte dificil să o restabilească, iar autorităţile publice trebuie să consacre importante resurse pentru remedierea unei probleme care ar fi putut fi evitată prin luarea unor măsuri adecvate împotriva spălării banilor.

 

h) Costurile suportate de societate 

Spălarea banilor implică pentru societate riscuri şi costuri importante. Ea permite traficanţilor de stupefiante, celor care se ocupă cu contrabanda şi altor răufăcători să-şi sporească aceste activităţi. Ea sporeşte cheltuielile publice, făcând necesară o creştere a numărului forţelor de ordine, precum şi a cheltuielilor de sănătate (de exemplu, pentru dezintoxicarea toxicomanilor), în scopul combaterii unor consecinţe grave.

Spălarea banilor are şi alte efecte socio-economice negative, prin faptul că transferă răufăcătorilor controlul economic asupra pieţei, a statului şi a populaţiei. În plus, amploarea însăşi a puterii economice pe care o conferă răufăcătorilor spălarea banilor are un efect coroziv asupra tuturor elementelor societăţii. În cazuri extreme, spălarea banilor poate antrena o inversare a puterii legitime. 

În ansamblu, spălarea banilor ridică comunităţii internaţionale o problemă complexă, în continuă creştere. Caracterul său mondial implică, incontestabil, crearea unor norme adecvate, precum şi o cooperare internaţională susţinută, pentru a putea reduce mijloacele de care dispun răufăcătorii de a-şi spăla câştigurile şi pentru a-şi continua activităţile ilicite.

 

 

3. GAFI ŞI PROCESUL DE SPĂLARE A BANILOR.

 

 

Grupul de acţiune financiară cu privire la spălarea banilor (Groupe d’ action financié re sur le blanchiment de capitaux), GAFI, a fost creat ca urmare a preocupărilor în continuă creştere referitoare la procesul de spălare a banilor, în urma întâlnirii Grupului celor şapte, la Paris, în 1989. 

GAFI este un organism internaţional independent, al cărui Secretariat este instalat în sediul OCDE. Cele 29 de ţări şi guverne membre sunt următoarele: Germania, Argentina, Australia, Austria, Belgia, Brazilia, Canada, Danemarca, Spania, S.U.A., Finlanda, Franţa, Grecia, Hong-Kong-China, Irlanda, Islanda, Italia, Japonia, Luxemburg, Mexic, Norvegia, Noua-Zeelandă, Olanda, Portugalia, Marea Britanie, Singapore, Suedia, Elveţia şi Turcia. De asemenea, două organizaţii internaţionale sunt membre GAFI: Comisia europeană şi Consiliul de cooperare din Golf.

GAFI lucrează în strânsă cooperare şi cu alte organisme internaţionale participante la lupta împotriva spălării banilor. Cu toate că OCDE (Organizaţia pentru Cooperare şi Dezvoltare Economică) găzduieşte Secretariatul GAFI, aceasta nu face parte din organizaţie. Câteodată, când eforturile OCDE şi GAFI sunt complementare, cum ar fi cele cu privire la mită şi corupţie sau chiar funcţionarea sistemului financiar internaţional, cele două secretariate se consultă şi schimbă informaţii.

GAFI este un organism multidisciplinar, care reuneşte în sânul său capacitatea experţilor juridici şi financiari, delegaţi să orienteze acţiunea în lupta împotriva spălării banilor. GAFI urmăreşte progresele realizate de către membri în aplicarea măsurilor de luptă contra spălării banilor, efectuează studii şi pregăteşte dări de seamă cu privire la tendinţele şi tehnicile de spălare a banilor şi cu privire la contra-măsurile corespunzătoare, asigură promovarea şi aplicarea normelor sale de luptă împotriva spălării banilor la scară mondială.

 

3.1 Raportul din 2000 - 2001

La 22 iunie 2001, GAFI a publicat cel de-al XII-lea raport al său anual, în care sunt descrise principalele realizări ale organizaţiei în perioada 2000-2001, sub preşedinţia Spaniei şi, în mod special, progresele realizate în ţările şi teritoriile ne-cooperante (PTNC - Pays et teritoires non coopé ratifs).

În urma examinării unui număr de 13 ţări, GAFI a decis retragerea de pe această listă a statului Bahamas, Insulelor Caimans, Liechtenstein şi Panama, continuând însă o supraveghere atentă a schimbărilor din aceste ţări şi a scos în evidenţă lacune grave existente în Egipt, Guatemala, Ungaria, Indonezia, Myanmar şi Nigeria.

GAFI a recomandat, de asemenea, aplicarea unor contra-măsuri suplimentare, începând cu 30 septembrie 2001, în Nauru, Filipine şi Rusia, în cazul în care autorităţile publice din aceste ţări sau teritorii nu adoptă texte legislative semnificative, care să răspundă preocupărilor definite de GAFI în materia spălării banilor. Contra-măsurile recomandate vor fi graduale, proporţionale şi flexibile, ca şi mijloacele puse în vedere şi care vor trebui luate în vederea atingerii unui obiectiv comun. 

În urma ultimelor modificări, lista PTNC se compune din următoarele ţări şi teritorii: Insulele Cook, Dominique, Egipt, Guatemala, Ungaria, Indonezia, Israel, Liban, Insulele Marshall, Myanmar, Nauru, Nigeria, Niue, Filipine, Rusia, St. Kitts şi Nevis, St. Vincent, Grenada şi Ucraina. GAFI îşi atenţionează membrii să ceară instituţiilor lor financiare să acorde o mare atenţie relaţiilor de afaceri şi operaţiunilor cu persoane, inclusiv societăţi şi instituţii financiare, din aceste ţări şi teritorii.

 

3.2 Alte iniţiative internaţionale în lupta împotriva spălării banilor şi împotriva finanţării terorismului

În cele ce urmează, vom enumera principalele iniţiative ale unor organisme internaţionale (în afara GAFI) în lupta împotriva spălării banilor şi împotriva finanţării terorismului.

1. Banca pentru reglementări internaţionale-BIS-Bank for International Setllements:

· Comitetul de la Basel cu privire la controlul bancar - Prevenirea utilizării sistemului bancar în scopul spălării fondurilor de origine criminală (Basel, decembrie 1988);

· Comitetul de la Basel cu privire la controlul bancar - Diligenţele clienţilor faţă de bănci (Basel, octombrie 2001).

· 2. Consiliul Europei:

· Convenţia cu privire la spălarea banilor, la depistarea, sesizarea şi confiscarea produselor de origine criminală (Strasbourg, 8 noiembrie 1990).

· 3. Grupul de acţiune financiară în Caraibe (GAFIC):

· 19 Recomandări ale GAFIC (Aruba, iunie 1990);

· Declaraţia de la Kingston cu privire la spălarea banilor (Kingston, 5-6 noiembrie 1992).

· 4. Grupul Egmont al organismelor de informare financiară:

· Declaraţia de misiune (Haga, iunie 2001);

· Lista de servicii operaţionale (iunie 2001);

· Document informativ cu privire la Grupul Egmont şi la organismele de informare financiară (martie 2000).

· 5. Grupul Wolfsberg pentru bănci:

· Directive mondiale împotriva spălării banilor, la iniţiativa băncilor private (Wolfsberg, octombrie 2000);

· Represiunea finanţării terorismului (Wolfsberg, ianuarie 2002).

· 6.Organizaţia Statelor Americane / Comisia interamericană de luptă contra abuzului de droguri (OAS / CICAD):

· Comunicat ministerial la Conferinţa întâlnirii statelor americane, cu privire la spălarea produselor şi instrumentelor de origine criminală (Buenos Aires, 2 decembrie 1995);

· Regulament cu privire la infracţiunea de spălare a banilor legată de traficul ilegal de stupefiante şi de alte infracţiuni grave (Washington, 7 iunie 1999).

· 7. Organizaţia Naţiunilor Unite (ONU):

· Convenţia Naţiunilor Unite împotriva traficului ilegal de stupefiante şi substanţe psihotrope (Viena, 20 decembrie 1988);

· Declaraţia politică şi planul de acţiune contra spălării banilor, adoptată la a XX-a sesiune extraordinară a Adunării Generale a ONU (New York, 10 iunie 1998);

· Convenţia internaţională pentru represiunea finanţării terorismului (New York, 9 decembrie 1999);

· Rezoluţia Consiliului de Securitate al ONU 1373 (2001) - (New York, 28 septembrie 2001);

· Rezoluţia Consiliului de Securitate al ONU 1390 (2002) - (New York, 16 ianuarie 2002).

· Biroul pentru controlul drogurilor şi prevenirea crimei. Program mondial împotriva spălării banilor:

· Model de legislaţie cu privire la spălarea, confiscarea şi cooperarea internaţională în materia produselor de origine criminală (Viena, 1999);

· Proiect de lege cu privire la produsele de origine criminală (Viena, 2000).

· 8. Uniunea Europeană:

· Directiva Consiliului 91/308/EEC cu privire la prevenirea utilizării sistemului financiar în scopul spălării banilor (Bruxelles, 10 iunie 1991);

· Directiva 2001/97/CE a Parlamentului European şi a Consiliului din 4 decembrie 2001, care modifică Directiva 91/308/CEE a Consiliului, cu privire la prevenirea utilizării sistemului financiar în scopul spălării banilor (Bruxelles, 28 decembrie 2001).

 

· 4. ULTIMELE TENDINŢE ÎN PROCESUL DE

· SPĂLARE A BANILOR

· În prezent, clişeele tradiţionale ale spălătorilor de bani nu se mai limitează la un singur individ suspect. În ceea ce priveşte motivaţiile persoanelor care se ocupă cu spălarea banilor, acestea nu s-au schimbat, pentru că este vorba tot de a da o formă legală unor bunuri achiziţionate în mod ilegal, camuflând profiturile şi disimulând originea lor. Doar că, pentru a preveni aflarea originii lor adevărate, ei recurg la mijloace din ce în ce mai rafinate şi mai complexe.

· Dezvoltarea instrumentelor financiare oferă operaţiunilor de spălare a banilor o largă diversificare. Pieţele de instrumente derivative şi a valorilor mobiliare sunt, în mod special, vulnerabile pentru reciclarea banilor murdari. De exemplu, un intermediar poate foarte bine să spele o sumă de bani efectuând o tranzacţie perfect legală, fără măcar să comită fals în acte. Este suficient să impute adevăratele pierderi din tranzacţii, în contul cărora vor fi depuse veniturile de origine criminală. De exemplu, un intermediar are posibilitatea, pe o piaţă, la sfârşitul tranzacţionării, să deţină în deplină legalitate două contracte care s-ar putea compensa ulterior. Repartizând câştigurile şi pierderile în două conturi diferite, unul regulat şi celălalt destinat să primească fonduri spălate, el va putea efectua o operaţie de spălare în pierdere, dar în deplină legalitate.

· Produsele de asigurări pot, de asemenea, să intereseze persoanele care se ocupă cu spălarea banilor, mai ales asigurările de viaţă, asigurările de bunuri sau chiar certificatele de capitalizare pe termen lung. Acestea din urmă plătesc în general asigurarea în numerar, cu bani proveniţi din activităţi criminale. Apoi se cere o rambursare anticipată a primei sau o indemnizare în numele unei asigurări de bunuri şi se obţin, astfel, fonduri cu aspect legal.

· Transferul electronic de fonduri rămâne metoda privilegiată de camuflare a veniturilor de origine criminală, din momentul în care intră în sistemul financiar legal. Aceste venituri sunt adesea destinate contrabandei într-o ţară, sunt depuse în organisme financiare din alte ţări, iar apoi repatriate prin virament în ţara de origine. Noile tehnologii de efectuare a plăţilor - cardurile preîncărcate, băncile pe Internet şi moneda electronică - teoretic pot spori posibilităţile de spălare a banilor. De fapt, dacă instituţia financiară este stabilită într-o zonă cunoscută pentru rigoarea păstrării secretului bancar şi care nu cere mai mult de proba identităţii pentru deschiderea unui cont, pentru persoana care spală banii este suficient să transfere capitalurile cu ajutorul propriului computer. În acelaşi fel, unele sisteme de carduri preîncărcate sau "portofele electronice" prezintă un risc, în măsura în care nu este impusă nici o limită maximă a cuantumului operaţiunilor. În plus, dacă majoritatea acestor sisteme nu mai permit efectuarea tranzacţiilor directe de la card la card, alte sisteme, actualmente în curs de dezvoltare, ar putea avea capacitatea să transmită fonduri, fără recurgerea la un instrument financiar. În absenţa unor norme coerente de supraveghere, din partea autorităţilor de supraveghere, aceste noi tehnologii de efectuare a plăţilor s-ar putea dovedi vulnerabile la operaţiunile de spălare a banilor.

· Aurul - o valoare refugiu

· La instaurarea pieţelor de materie primă de mare valoare, rolul potenţial al pieţei de aur dă naştere la o stare de îngrijorare, datorită capacităţii sale de a favoriza operaţiunile de spălare a banilor. Mai mulţi membrii ai GAFI au adunat declaraţii de tranzacţii suspecte, în aur. În unele cazuri, aceasta pare să corespundă cu tentativele de a scăpa taxelor de TVA ridicate, procedând la mari cumpărări de aur în ţările cu nivel scăzut al TVA, pentru a le reexpedia către ţara de origine. Recurgerea la aur, ca mijloc de spălare a banilor, face adesea parte integrantă din mişcările de fonduri, de-a lungul diverselor sisteme bancare paralele, cum ar fi sistemul hawala/hundi, practicat în sudul Asiei.

· Bazate pe un sistem de încredere şi de relaţii de afaceri strânse, aceste mecanisme permit transferarea aurului fără a-l deplasa propriu-zis. Este mai puţin oneros şi mai puţin birocratic decât transferul fondurilor prin sistemele bancare oficiale. Aceste practici de spălare a banilor, larg utilizate în subcontinentul indian, nu se limitează la o singură regiune din lume. Cu toate acestea, statele din Golf sunt epicentrul destinaţiilor.

· Introducerea monedei EURO

· Introducerea monedei euro în unsprezece din ţările membre ale Uniunii Europene poate, de asemenea, să dea naştere la temeri. Au fost luate măsuri preventive pentru contracararea oricăror tentative de spălare a banilor. Cu toate acestea, experţii se tem că sporirea operaţiunilor de schimb care a avut loc în perioada de trecere la euro a copleşit personalul instituţiilor financiare, care ar fi putut neglija eventualele indicii ale unei tranzacţii ilicite (perioada ianuarie-iunie 2002). Cu toate acestea, măsurile preventive existente-identificarea clienţilor, obligaţia de diligenţă, declararea suspiciunilor - ar fi trebuit să permită detectarea eventualelor tranzacţii suspecte. Unele ţări membre GAFI au decis să ia măsuri suplimentare pentru reactivarea sau întărirea dispozitivelor de luptă împotriva spălării banilor.

· Persoanele care se ocupă cu spălarea banilor şi-au demonstrat de mai multe ori ingeniozitatea în conturarea dispozitivelor de operare. Nici o gândire a priori nu ne poate lăsa să credem că nu va fi în continuare aşa. Din această cauză, este foarte important ca toate eforturile să fie concentrate în scopul acumulării unei experienţe şi unor cunoştinţe tot atât de aprofundate, pe cât sunt metodele şi tehnicile de spălare a banilor. Tendinţa de spălare a banilor la nivelul întreprinderilor şi instituţiilor nefinanciare, cât şi unele tehnologii de plată vor trebui să facă, în mod special, obiectul unei atenţii deosebite. La fel, în acest context actual de mondializare, trebuie examinate tipologiile de spălare a banilor din alte regiuni ale lumii, cum ar fi Asia, Africa, America Latină, Europa Centrală şi de Est.

 

· 5.CONFERINŢA PARLAMENTELOR STATELOR DIN UNIUNEA EUROPEANĂ PENTRU COMBATEREA SPĂLĂRII BANILOR - PARIS, 

· 8 FEBRUARIE 2002

·  

· În cadrul Conferinţei Parlamentelor statelor din Uniunea Europeană pentru combaterea spălării banilor, care a avut loc la Paris în perioada 7-8 februarie 2002, au fost abordate în special patru teme de lucru şi au fost formulate propuneri şi măsuri concrete, în dorinţa de a spori eficienţa măsurilor împotriva spălării banilor.

· Cele patru teme puse în discuţie au fost:

· Transparenţa mişcărilor de capital;

· Sancţiuni contra ţărilor şi teritoriilor necooperante;

· Cooperarea judiciară, poliţienească şi administrativă;

· Reguli preventive.

· La invitaţia Preşedintelui Adunării Naţionale din Franţa, această Conferinţă a reunit reprezentanţi ai aproape tuturor Parlamentelor din Uniune, cât şi observatori din ţările candidate la aderare. Precedate de două reuniuni ale comitetului său pilot, lucrările Conferinţei s-au finalizat cu adoptarea unei declaraţii finale, în care s-au făcut 30 de propuneri pentru lupta împotriva spălării banilor.

· În Declaraţia finală a Conferinţei, s-a subliniat faptul că fenomenul de spălare a banilor constituie, de mai mulţi ani, o ameninţare importantă pentru democraţie. Acest mod de circulaţie financiară internaţională facilitează dezvoltarea unei criminalităţi grave, legată de fraude, de traficul de droguri, de activităţi mafiote, de corupţie etc. De asemenea, este ştiut că terorismul nu s-ar putea dezvolta fără utilizarea căilor şi metodelor spălării banilor.

· Fiecare dintre parlamentarii prezenţi s-au angajat să susţină aceste propuneri în ţările lor şi s-a convenit ca această Conferinţă să se reunească periodic, pentru a discuta aplicarea şi îmbunătăţirea acestor măsuri.

· 5.1 Lupta împotriva spălării banilor în Franţa

· Mondializarea schimburilor şi liberalizarea mişcărilor de capital, în absenţa unei noi reglementări la nivel internaţional, au fost însoţite de-a lungul ultimilor 20 de ani, de o accelerare şi o creştere fără precedent a vitezei şi volumului de capitaluri de origine criminală în circulaţie.

· Franţa a fost una din primele ţări care şi-au exprimat îngrijorarea cu privire la dezvoltarea acestei delincvenţe financiare. Franţa dispune de un arsenal reglementar şi juridic foarte complet pentru lupta împotriva fenomenului de spălare a banilor.

· Cu toate acestea, în practică, acest fenomen este subestimat de către "actorii" financiari însărcinaţi cu detectarea lui. Probarea acestor practici este foarte dificilă şi, drept urmare, sunt relativ puţine cazurile în care făptuitorii ajung în faţa justiţiei.

· Franţa nu este cruţată de acest fenomen, mai ales în sud-est, unde se constată o rezistenţă a organismului social şi a instituţiilor publice la criminalitatea crescută şi organizată.

· Sud-estul Franţei este un teritoriu unde proprietarii de imobile vechi îşi camuflează identitatea în spatele societăţilor civile şi o zonă în care se simte o deficienţă în funcţionarea instituţiilor judiciare.

· Franţa este una dintre ţările care a avut iniţiativa înfiinţării GAFI. Începutul anilor ’ 90 a fost decisiv:

· - în mai 1990, publicarea celor 40 de Recomandări GAFI;

· -12 iulie 1990, promulgarea Legii nr. 90-614 referitoare la participarea organismelor financiare la lupta contra spălării banilor;

· -10 iunie 1991, adoptarea Directivei europene referitoare la prevenirea utilizării sistemului financiar în scopul spălării banilor.

· Toate acestea aveau să ducă la crearea unei noi entităţi administrative, un serviciu de informare financiară, numit TRACFIN.

· Prin Legea din 12 iulie 1990 s-au stabilit mai multe obligaţii de vigilenţă, dintre care cele mai importante sunt:

· a) Identificarea clientului 

· Principiu universal admis în exerciţiul bancar, chiar dacă practicarea lui diferă de la o ţară la alta. Franţa a adoptat riguros această obligaţie. Franţa dispune, de asemenea, de un fişier centralizat al conturilor bancare (FICOBA), administrat de Banca Franţei şi care constituie un instrument foarte util în cazul anchetelor, pentru că el permite, sub rezerva unei cereri judiciare, identificarea imediată a ansamblului de conturi bancare deţinute de către o singură persoană.

· b) Examinarea specială a operaţiunilor importante 

· În termenii art.563-3 din codul monetar şi financiar, organismele financiare trebuie să facă o examinare amănunţită a tuturor operaţiunilor importante (mai ales a celor mai mari de un milion de franci) care prezintă condiţii neobişnuit de complexe şi care nu pot să aibă o justificare economică sau un obiect licit.

· c) Declararea suspiciunilor 

· Această obligaţie impune organismelor financiare şi specialiştilor să declare TRACFIN operaţiunile cu privire la sume care pot proveni din traficul de stupefiante sau din activităţile crimei organizate.

· În urma unor analize, s-a constatat că obligaţiile de vigilenţă nu sunt încă respectate într-o manieră satisfăcătoare. Astfel, problema care s-a pus în continuare a fost cea a sancţiunilor.

· Carenţele sancţiunilor administrative

· Totalitatea profesiunilor supuse obligaţiilor de vigilenţă pledează pentru autoreglementare şi autodisciplină, evocând rigoarea sancţiunilor disciplinare care se aplică în cazul descoperirii unor contravenţii.

· Dintr-un total de 2600 de organisme supuse controlului său, Comisia bancară nu a pronunţat (la sfârşitul anului 1999) decât 25 de sancţiuni, dintre care 21 pentru găsirea unor schimburi la negru, 4 la stabilirea de credite şi nici una firmelor de investiţii. Comisia bancară nu a transmis decât 4 dosare Parchetului (toate cu privire la stabilirea originii creditelor).

· Pentru a justifica acest bilanţ total nesatisfăcător, Comisia bancară a invocat dificultatea stabilirii neîndeplinirii obligaţiilor de vigilenţă şi a faptului că sunt foarte complex definite în legi.

· Atitudinea Comisiei bancare a rezultat, mai degrabă, dintr-o lipsă de voinţă, decât din complexitatea legislaţiei. Cea mai bună dovadă este că, în contextul aceleiaşi legislaţii, Comisia bancară a sporit numărul sancţiunilor în 2000 şi 2001, astfel că numărul dosarelor transmise Parchetului au fost de 5 în anul 2000 şi 9 în 2001.

· Misiuneaşi-a exprimat scepticismul cu privire la eficienţa sancţiunilor administrative, motivând că unele profesiuni nu deţin organisme de disciplină.

· Necesitatea sancţiunilor penale

· Carenţele sancţiunilor administrative justifică instituirea sancţiunilor penale.

· Numeroase ţări (în special SUA şi Marea Britanie) au optat în favoarea sancţiunilor penale pentru neîndeplinirea obligaţiilor de vigilenţă, dar mai ales pentru incriminarea instituţiilor, actori sau complici la spălarea banilor, care se sustrag, în mod metodic, de la controale, susţinând că nu cunosc originea ilicită a activelor ce le sunt încredinţate. În asemenea cazuri pedeapsa prevăzută este închisoarea, cuprinsă între 2 şi 5 ani.

· Misiunea a recunoscut necesitatea sancţiunilor penale, atât cu ocazia discuţiilor asupra proiectului de lege cu privire la noile reguli economice, cât şi cu ocazia Conferinţei Parlamentelor Uniunii Europene împotriva spălării banilor (Paris, 7-8 februarie 2002).

· Limitele investigaţiilor financiare 

· Investigarea financiară are nevoie, în plan naţional, în special de noi orientări în două direcţii principale, şi anume:

· sociologia administrativă, care se străduieşte să promoveze o acţiune interministerială eficientă şi fără rezerve;

· marile principii ale procedurii penale, care trebuie adaptate la o acţiune de anvergură împotriva potenţialelor reţele ale crimei organizate.

· O analiză a situaţiei actuale arată că diversele servicii ale statului implicate în anchete financiare au descoperit, puţin câte puţin, un modus vivendi pragmatic.

· Crima organizată în interiorul fenomenului 

· de spălare a banilor

· TRAFCIN evaluează contribuţia crimei organizate în totalitatea dosarelor pe care le-a transmis Parchetului în anul 2001, la un procent de 40%.

· În mod corelativ, incriminarea spălării banilor permite "căderea" unui număr mare de organizaţii criminale, ale căror infracţiuni sunt dificil de dovedit.

· Experţii grupului de lucru multidisciplinar al Uniunii Europene cu privire la crima organizată au identificat mai multe criterii pentru descrierea obiectului activităţii lor, şi anume: 

· colaborarea între două sau mai multe persoane;

· specializarea sarcinilor în sânul grupului;

· durabilitatea colaborării;

· existenţa unei discipline şi al unui grad de control în cadrul grupului;

· săvârşirea de infracţiuni grave;

· acţiune internaţională;

· recurgerea la violenţă sau alte mijloace de intimidare;

· utilizarea structurilor criminale;

· activitatea de spălare a banilor;

· influenţa asupra mediilor politice, administrative sau mass-mediei;

· motivaţia pentru profit şi putere.

· Nu este surprinzător că spălarea banilor figurează pe această listă a criteriilor care caracterizează crima organizată. Oricare ar fi şi oriunde ar acţiona, aceste "specialităţi" criminale ale unui grup şi al câmpului geografic de acţiune vor ajunge întotdeauna la un moment în care vor trebui să intre în raport cu economia oficială, fie pentru a-şi investi profiturile ilicite şi a-şi consolida puterile, fie pentru a le folosi în cumpărarea bunurilor şi serviciilor pe care economia clandestină nu le poate furniza suficient.

· Se poate afirma astfel, că activitatea de spălare a banilor este punctul de întâlnire al tuturor delincvenţelor organizate.

· Această activitate implică, la rândul ei, un anumit grad de organizare, fiind ea însăşi o formă a delincvenţei organizate. În scopul acestei activităţi se face apel la expertize financiare şi juridice specifice, prin avocaţi, consilieri, contabili, bancheri, comercianţi (traders) etc.

· Pentru a identifica şi anihila aceste reţele, trebuie consolidată şi lărgită utilizarea tehnicilor de anchetă, la ora actuală axate în special pe lupta împotriva traficului de stupefiante.

· În 1994, o operaţiune de mare anvergură a poliţiei judiciare a permis depistarea unei importante reţele de spălare a banilor, provenind din traficul cu cocaină, organizată în Columbia, în urma căreia au fost reţinute mai mult de 50 de persoane. Această operaţiune este cel mai mare succes obţinut până acum în Franţa, în lupta împotriva spălării banilor.

· La iniţiativa Misiunii, prin Legea cu privire la noile reglementări economice din 15 mai 2001, s-a instituit declaraţia sistematică către TRACFIN a operaţiunilor însoţite de fonduri financiare sau similare.

· Din momentul în care această măsură se va aplica, va permite TRACFIN să fie sistematic informat despre utilizarea tuturor acestor structuri a priori suspecte în Franţa.

· Anchetele în materia spălării banilor sunt obstrucţionate de o serie de obstacole din ce în ce mai greu de trecut, incriminarea spălării banilor fiind ea însăşi greu de instrumentat, pentru că răspunde la trei elemente:

· caracterul suspect al unei operaţiuni financiare sau comerciale;

· legătura între banii spălaţi şi un delict prealabil;

· elementul intenţional al delictului de spălare a banilor, adică dovada că persoana cunoştea originea criminală a fondurilor.

· Aceste elemente justifică rezultatul mediocru al bilanţului represiv în Franţa. Ele justifică şi explică, de asemenea, eforturile recente care tind să lărgească definirea incriminării spălării banilor.

· Este foarte adevărat că unele afaceri de spălare a banilor sunt adesea asimilate principalelor infracţiuni subsidiare, care sunt mai uşor de probat, sau infracţiunii de tăinuire, a cărei definiţie este foarte nouă şi pentru care dreptul penal francez prevede trei incriminări diferite ale spălării banilor: 

· - o infracţiune generală (art. 324 alin.1 CP)

· -două infracţiuni de spălare a banilor proveniţi din traficul cu stupefiante, dintre care una inserată în codul penal la art.222 alin.38 şi cealaltă în codul vamal (art.415).

· Procedurile vamale, în special pentru violarea obligaţiilor declarative, cu ocazia unui transfer de sume mai mari de 50.000 de franci între Franţa şi străinătate, care se dovedesc uneori mai eficiente, nu sunt luate în considerare.

· Aceste statistici nesatisfăcătoare se mai datorează şi faptului că procedurile sunt lungi, efectele modificărilor legislaţiei penale fiind decalate. Din 307 de proceduri deschise pentru spălarea banilor, în anii 1999 şi 2000, 200 sunt încă în curs, acest lucru urmând să se vadă în statisticile din 2001-2002.

· O altă piedică este faptul că aceste condamnări nu includ decât persoanele fizice, cu excepţia unei singure persoane juridice (o societate înfiinţată la Cayenne, care se ocupă cu spălarea banilor proveniţi din traficul cu opiu).

· Statisticile judiciare arată o anumită severitate a pedepselor, pentru că 90% din condamnări au fost pedepsite cu închisoarea cu o durată medie de 3 ani. Din 28 de condamnări, în anul 2000, 22 au fost pedepse cu închisoarea, dintre care 17 cu închisoare în penitenciar şi 5 cu amânare. A fost pronunţată o pedeapsă la 8 ani de închisoare pentru spălarea banilor proveniţi din trafic cu stupefiante şi două pedepse la 5 ani pentru persoane dintr-o societate bănuită de relaţii cu mafia italiană.

· Se poate constata că numărul condamnărilor a depăşit pragul existent în 1998, dar că progresele sunt destul de lente, în principal din cauza aplicării noii încadrări a spălării banilor în cadrul general al infracţiunilor.

· Acest progres al condamnărilor este inferior creşterii numărului dosarelor după 1996 (de la 21 în 1996 la 71 în 2001), ceea ce arată fie durata îndelungată a procedurilor, fie slaba lor şansă de succes. Acest bilanţ plasează Franţa pe un loc mediocru, în raport cu alte ţări.

· În scopul unei mai bune conturări a activităţii de spălare a banilor sub diferitele ei aspecte şi pentru a facilita calificarea penală a faptelor, Franţa s-a angajat progresiv, în ultimii zece ani, într-un proces de extindere a incriminărilor. Cu toate că prezintă, încă, mai multe imperfecţiuni care trebuie corectate, acest proces ar trebui să permită structurilor abilitate să dispună de mai multe mijloace pentru incriminarea diverselor comportamente care rezultă din spălarea banilor.

· A: Generalizarea delictelor subsidiare

· Apariţia incriminării spălării banilor în dreptul penal francez datează din 1987. Această perioadă era dedicată exclusiv luptei împotriva reţelelor de traficanţi de stupefiante şi face parte dintr-un plan global axat pe această delincvenţă. Serviciile represive au subliniat dificultatea pe care le-o punea această incriminare, care îi obliga să aducă dovada că persoana în cauză, nu numai că ştia care este originea ilicită a fondurilor pe care le manipula, dar ştia precis că acestea sunt rezultate în urma traficului cu stupefiante.

· În 1996, Franţa a lărgit definirea spălării banilor (faţă de cea dată de GAFI în Convenţia de la Strasbourg, din anii 1989-1990), generalizând-o în ansamblul crimelor şi delictelor subsidiare. Printre alte efecte, această generalizare a avut meritul de a antrena dezbaterea asupra noţiunii de crimă organizată.

· Marea majoritate a ţărilor a adoptat definiţii mai puţin extinse:

· SUA - lista crimelor federale exclude frauda fiscală;

· Marea Britanie - infracţiune care relevă procedura penală greoaie;

· Elveţia - crime, cu excepţia delictelor;

· Spania - infracţiune pasibilă de pedeapsa cu închisoarea de cel puţin 3 ani;

· Italia - crimă organizată.

· Concepţia franceză a spălării banilor se apropie foarte mult de cea a tăinuirii, aşa cum arată definiţiile din textele legale. Cele trei definiţii din Codul penal francez sunt următoarele:

· Art. 121 alin.7 - complicitate

· "Este complice al unei crime sau al unui delict, persoana care, cu bună ştiinţă, prin ajutor sau asistenţă, a facilitat prepararea sau consumul".

· Art.321 alin.1 - tăinuirea

· "Tăinuirea reprezintă fapta de a disimula, de a deţine sau transmite un lucru sau de a face oficiile de intermediar în scopul transmiterii, ştiind că acel lucru provine dintr-o infracţiune sau un delict".

· Art.324-1: spălarea

· "Spălarea este fapta de a facilita, prin orice mijloc, justificarea mincinoasă a originii bunurilor sau veniturilor de la autorul unei crime sau a unui delict, care i-a procurat un profit direct sau indirect. Constituie, de asemenea, spălare, fapta de a-şi aduce concursul la o operaţiune de plasare, de disimulare sau de conversiune a produsului direct sau indirect al unei crime sau unui delict".

· Disimularea comportă asupra produsului însuşi în cele două cazuri, dar nu comportă în manieră distinctivă cu privire la originea fondurilor decât în cazul spălării. Astfel, o persoană, nedisimulând un produs, dar disimulând originea lui reală, va fi calificată drept "spălător" şi nu tăinuitor. Astfel, persoana implicată trebuie să fie "intermediar" în cazul tăinuirii şi "să-şi dea concursul" în cazul spălării.

· În funcţie de circulara de aplicare a Ministerului Justiţiei, spălarea tinde să fie reţinută pentru afacerile referitoare la crima organizată internaţională, iar tăinuirea pentru afacerile interne, fără ca aceasta să fie, însă, o regulă. 

· Prin urmare, crearea acestui nou delict de spălare generală nu l-a suprimat pe cel vechi, specific spălării banilor proveniţi din traficul cu stupefiante, care este prevăzut în continuare la art.222-38 Cod penal.

· B: Inversarea sarcinii probei originii capitalurilor

· Cererea de sistematizare a sarcinii probei în afacerile de spălare a banilor a fost o constantă în întâlnirile Misiunii cu specialişti, atât în Franţa, cât şi în alte ţări. 

· Ideea care stă la baza tuturor dispozitivelor de acest tip este de a considera legal ca un individ care, pe de-o parte, se bucură de un mod de viaţă în neconcordanţă cu resursele legale de care dispune şi care, pe de altă parte, este într-o relaţie cu un grup de persoane implicate în comiterea delictelor sau crimelor, trebuie să furnizeze explicaţii cu privire la originea bunăstării sale şi a patrimoniului său.

· Nu este vorba, deci, de o inversare totală a sarcinii probei, ci de o partajare a ei, acuzarea trebuind să stabilească apartenenţa la o reţea delincventă şi neconcordanţa dintre modul de viaţă şi resursele obişnuite, iar persoana în cauză trebuie să justifice originea bunurilor sale.

· De la penalizarea spălării banilor, Misiunea a considerat că cea mai bună manieră de a lupta împotriva crimei organizate, sub diferitele sale forme, ar fi aceea de a crea o nouă incriminare a apartenenţei la o organizaţie criminală, cum există în dreptul italian (mafia), elveţian sau luxemburghez sau în jurisprudenţa hispanică prin noţiunea de "conspiration"

· C: Intenţionalitatea delictelor şi eventuala 

· sancţionare a neglijenţei

· Intenţionalitatea delictelor este unul dintre marile principii ale dreptului francez stabilit în art.121-3 alin.1 al Codului penal. Acest principiu se aplică delictului de spălare a banilor: acuzarea trebuie să stabilească faptul că persoana ştia că activele pe care le gera proveneau dintr-o infracţiune, oricare ar fi ea.

· În acelaşi fel, acuzarea va trebui să stabilească, în contextul noului art.450-2.1 al Codului penal, că persoana cunoştea actele delictuale ale indivizilor cu care ea era în relaţii obişnuite.

· *

*

*

· Având în vedere toate elementele puse în discuţie şi aduse la cunoştinţa Misiunii, se poate afirma că dispozitivul francez a început să ia măsuri importante în lupta contra spălării banilor şi a delincvenţei financiare. Acesta este încă frânat în eficienţa represivă prin câteva disfuncţii care rezultă, uneori, din probleme bugetare (efective ale poliţiei economice şi financiare) dar şi organizaţionale (articularea între informaţia financiară şi ancheta judiciară).

· Trebuie evocate şi temerile care iau naştere cu privire la aceste constatări ale fragilităţii sistemului judiciar, într-o regiune în mod special expusă spălării banilor şi anume sud-estul Franţei.

 

· 5.2 Marea Britanie

· Pieţele financiare londoneze şi centrele offshore britanice ar trebui să facă obiectul unei atenţii particulare, din cauza vulnerabilităţii lor la riscul spălării banilor, lucru pe care îl recunosc chiar autorităţile britanice, a existenţei unei legislaţii common law , care permite instrumentul juridic al "trusts" sau care favorizează constituirea societăţilor ecran, a absenţei unor reguli privind unele funcţii ale finanţelor, cum ar fi ale birourilor de schimb, ale agenţilor de transferuri electronice a fondurilor sau ale agenţilor specializaţi în crearea societăţilor.

· La aceste elemente obiective se adaugă grave dificultăţi apărute în cooperarea judiciară cu autorităţile britanice, făcând din aceste teritorii un paradis nu numai fiscal, bancar şi financiar, dar din nefericire şi unul judiciar. Regatul Unit al Marii Britanii se află în centrul criticilor majorităţii magistraţilor din Europa, angajaţi în lupta contra delincvenţei financiare.

· Marea Britanie, pe teritoriul căreia figurează prima piaţă financiară din lume, este foarte expusă. Dependinţele sale offshore, instrumente ale capitalismului financiar, constituie, în acelaşi timp, un refugiu pentru banii de provenienţă criminală.

· În noiembrie 2000, Comisia specială pentru dezvoltarea internaţională (Select Committe on International Development) a Camerei Comunelor, audia diverse persoane responsabile cu lupta împotriva spălării banilor, întrebându-se, în special, cum şi de ce Regatul Unit trece prin acest proces şi care sunt sectoarele şi instituţiile cele mai vulnerabile.

· Răspunzând parlamentarilor britanici, directorul Autorităţii pentru Servicii Financiare (FSA) arăta că, din ansamblul instituţiilor financiare, doar un număr restrâns - în jur de 10% - se preocupă cu seriozitate de calitatea sistemelor lor de control intern şi declara că acest lucru nu este suficient pentru a demonstra existenţa spălării banilor şi sublinia că trebuie să se facă eforturi mai mari cu privire la procedurile de prevenire şi detectare a riscurilor produse de spălarea banilor.

· Amploarea pieţei financiare din Londra şi multitudinea operaţiunilor financiare care se efectuează în fiecare zi, caracterul sofisticat al produselor care le sunt propuse, fac din ea un oraş foarte atrăgător pentru persoanele care se ocupă cu spălarea banilor.

· În urma unor estimări foarte recente, produsul intern brut al Londrei, evaluat pentru anul 2000 la 2.000 de miliarde de franci, reprezintă 21% din produsul intern brut al Regatului Unit al Marii Britanii. Prin comparaţie, dacă Londra era un stat, venitul său naţional ar fi fost mai important decât al Belgiei sau Suediei.

· În ultimii 10 ani, Londra a cunoscut o creştere economică în medie de 3% pe an. Dacă nivelul de trai este cu 10% mai ridicat decât în restul Marii Britanii, salariile sunt , în acelaşi timp, cu 30% mai mari decât în restul ţării.

· La ora actuală, Londra împarte cu oraşele Tokyo şi New York podiumul celor mai mari capitale mondiale ale finanţelor. În timp ce activităţile acestora două din urmă au, în cea mai mare parte, o origine naţională, Londra este, înainte de toate, un centru de afaceri şi o piaţă financiară internaţională.

· În Londra există mai multe bănci străine decât în orice alt centru financiar din lume. În aprilie 2001, Regatul Unit număra 481 de bănci străine, faţă de 287 în SUA, 187 în Franţa, 242 în Germania şi 92 în Japonia.

· În iulie 2000, băncile străine implantate la Londra gerau cam jumătate din activele bancare depuse în Regatul Unit, adică un total în jur de 17.000 miliarde de franci.

· În mod logic, băncile londoneze înregistrează cele mai mari dobânzi la împrumuturile bancare transfrontaliere, deţinând aproape o cincime din piaţa mondială. Bursa din Londra este, prin urmare, cea mai internaţională dintre toate bursele mondiale. Mai mult de 500 de societăţi originare din 60 de ţări sunt cotate la bursă. În 1999, 7,5 milioane de tranzacţii au fost efectuate asupra valorilor străine, ceea ce înseamnă mai mult de o treime din ansamblul tranzacţiilor realizate pe piaţa britanică.

· În sectorul asigurărilor, din 832 din companiile prezente pe piaţa engleză, 81 de companii sunt europene, reprezentând 12% din piaţa de asigurări generale şi 6% din piaţa de asigurări pe termen lung. Nivelul net al primelor de asigurări colectate se ridică la aproximativ 150 miliarde de franci, ceea ce face ca Regatul Unit să fie prima piaţă de asigurări.

· Activitatea de gestiune a activelor este, de asemenea, marcată de prezenţa portofoliilor străine, pentru că un sfert din fondurile gerate sunt proprietatea clienţilor sau instituţiilor europene sau străine.

· Londra şi New York sunt cele două oraşe care îşi dispută titlul de capitală mondială financiară. Londra reprezintă în continuare prima piaţă mondială pentru schimburile şi mărfurile specializate (metal, petrol etc.)

· Un studiu din 1999, efectuat de către Corporation of London, a analizat competitivitatea Londrei în comparaţie cu alte patru mari centre financiare: New York, Tokyo, Paris şi Frankfurt. În urma acestui studiu a reieşit că este mai puţin costisitoare efectuarea operaţiilor financiare în Londra, decât în celelalte centre. Atuurile Londrei constau mai ales în:

· folosirea limbii engleze, ca limbă internaţională a afacerilor;

· costuri de telecomunicaţii pentru firme, inferioare cu aproximativ 50% faţă de costurile europene;

· un nivel de impozitare redus, comparativ cu alte ţări ale Uniunii Europene.

· Alt factor care a favorizat dezvoltarea pieţei financiare a Londrei este crearea zonei euro, care în urma estimărilor experţilor ar trebui să conducă la crearea a 8200 de noi locuri de muncă şi care ar permite o creştere cu 0,4% a sectorului serviciilor în anul 2000.

· City - un stat în stat

· Termenul de City of London sau City corespunde unei realităţi geografice de aproximativ 1500 m2 , fie o suprafaţă mai mică de 2,8 km2 , care este referinţa utilizată pentru a desemna un City.

· City se distinge deLondra, care se întinde pe o suprafaţă de 610 mile2.. City desemnează un anumit tip de activităţi financiare existente în perimetrul Square Mile, dar care se pot practica şi în afara limitelor acestui perimetru. 

· În total, 75% din serviciile din sectorul financiar sunt implantate geografic în City, iar 15% din cele rămase se găsesc la graniţa acestui perimetru.

· City este, de asemenea, o entitate instituţională, cu autorităţi locale şi reprezentanţi în materie de justiţie şi poliţie proprii. Autoritatea locală a acestui City este "Corporation of London", a cărui competenţă geografică se întinde puţin peste perimetrul City-ului, aceasta spre beneficiul rezidenţilor săi, al oamenilor de afaceri şi al tuturor celor care lucrează şi care asigură dezvoltarea şi funcţionarea serviciilor municipale.

· *

*

*

· Sensibilizat în faţa riscului pe care îl reprezintă spălarea banilor, având în vedere dimensiunea şi caracteristicile pieţei sale financiare, Regatul Unit al Marii Britanii s-a înarmat cu un dispozitiv juridic clasic de luptă împotriva spălării banilor, dar nu a consacrat până în prezent decât mijloace operaţionale foarte modeste. Numărul de urmăriri şi condamnări penale pentru spălarea banilor este destul de scăzut în Marea Britanie: 100 de procese au fost intentate pentru acest lucru între 1986 şi 1996, dintre care 16 în 1993 (7 condamnări), 11 în 1994 (5 condamnări) şi 29 în 1995. Prin comparaţie, în aceeaşi perioadă, Italia a avut intentate, pentru spălarea banilor, 538 de procese şi SUA 2034.

· Există, deci, o disproporţie flagrantă între dimensiunea pieţei financiare britanice, care, prin mărimea ei, pune probleme de supraveghere şi control al activităţilor tuturor băncilor, instituţiilor şi intermediarilor financiari şi fragilitatea mijloacelor angajate în lupta împotriva fenomenului de spălare a banilor şi a delincvenţei financiare.

· Această stare de fapt nu a scăpat responsabililor politici britanici, pentru că arsenalul juridic şi structurile instituţionale angajate în lupta contra criminalităţii financiare şi a spălării banilor au făcut obiectul unei analize critice, atât din partea experţilor guvernamentali, cât şi a parlamentarilor.

· În 1997, încă de la venirea sa la putere, primul ministru Tony Blair a hotărât supunerea tuturor serviciilor financiare unei autorităţi unice, care să se substituie multiplelor autorităţi existente până atunci în fiecare sector (băncile, bursa, asigurările etc.).

· Crearea FSA a răspuns voinţei declarate de a instaura o poliţie a pieţei financiare a Londrei. Această autoritate unică de control şi de reglementare a serviciilor financiare este, în mod expres, însărcinată cu lupta împotriva spălării banilor, definită ca un obiectiv prioritar.

· În anii 1990 Regatul Unit s-a înarmat cu o legislaţie împotriva acestui fenomen, comparabilă cu cea a ţărilor membre GAFI.

· În plan represiv, Criminal Justice Act (CJA) din 1993 a lărgit câmpul delictului de spălare a banilor la produsele activităţilor ilegale, altele decât traficul de droguri sau terorismul. Spălarea banilor, născută din traficul de stupefiante, este reglementată de Drug Trafficking Act din 1994. În ceea ce priveşte spălarea banilor rezultaţi din produse ale activităţilor teroriste, aceasta rămâne supusă unei legislaţii specifice.

· Terrorism Act 2000, în vigoare din februarie 2001, a abrogat Prevention Terrorism Act, din 1989. Art. 18 al acestei legi prevede că toate persoanele care participă sau se raportează la o operaţiune care facilitează reţinerea sau controlul de către o altă persoană, a averilor de origine teroristă, prin disimulare, transfer în altă jurisdicţie, transfer prin reprezentant sau prin orice alt mijloc, comit infracţiunea de spălare a banilor, pasibilă de o pedeapsă care poate ajunge până la 14 ani de închisoare. În temeiul art.19 al aceleiaşi legi, orice persoană care suspectează un asemenea act de spălare a banilor este obligată să facă o declaraţie autorităţilor competente, fără să i se impună încălcarea regulilor secretului sau al confidenţialităţii.

· În plan preventiv, Money Laundering Regulations (MLR), adoptată în 1993, impune băncilor, instituţiilor financiare nebancare sau firmelor de plasament în valori mobiliare, o serie de reguli împotriva spălării banilor. Aceste reguli au intrat în vigoare la 1 aprilie 1994 şi, până la crearea FSA, revenea organismelor profesionale de autoreglementare să asigure respectarea acestor reguli de către aderenţii lor.

· Un ansamblu de instrucţiuni (Guidance Notes), destinat băncilor şi instituţiilor financiare, a fost introdus în 1990. Aceste instrucţiuni sunt aplicabile tuturor băncilor, instituţiilor de credit, cât şi tuturor firmelor sau indivizilor care intervin în materia investiţiilor, în sensul legii, asupra serviciilor şi pieţelor financiare, a companiilor de asigurări. Instrucţiunile au fost revizuite în februarie 2001, în scopul special al aprofundării procedurilor de identificare.

· În plan operaţional, britanicii au optat pentru un sistem de declaraţii sistematice a tuturor operaţiunilor suspecte, declaraţii adresate Serviciului Naţional de Informare a Criminalităţii, National Criminal Intelligence Service - N.C.I.S. şi au decis, în 1997, să supună ansamblul sectoarelor şi activităţilor financiare unei autorităţi de control şi reglare unice, FSA.

· În cadrul N.C.I.S. funcţionează o unitate specializată, Economic Crime Unit (ECU), care reprezintă unitatea de informare financiară a Regatului Unit, echivalentul TRACFIN din Franţa. Această unitate exercită funcţiile clasice de studiere a fenomenului de spălare a banilor şi a crimei organizate, de consiliere şi de formare, precum şi de reprezentare în instanţele internaţionale (reprezentanţii ECU fac parte din delegaţia britanică a GAFI; ECU este membră a grupului Egmont).

· Mai presus de toate, însă, ECU este destinatara celor 15.000 de declaraţii anuale de tranzacţii financiare suspecte - Suspicious Transactions Reports (STR) - pe care le analizează înainte de a le transmite pentru anchetă autorităţilor competente.

· Într-un raport din iunie 2000, referitor la confiscarea produselor crimei (Recovering the Proceeds of Crime), experţii PIU, Performance and Innovation Unit, au consacrat o dezbatere specială pentru întărirea dispozitivului anti-spălare a banilor, fixând următoarele obiective:

· creşterea utilizării declaraţiilor de tranzacţii suspecte în scopul permiterii unei mai bune aplicări a legii;

· sporirea cantităţii şi calităţii acestor declaraţii de fapt pentru instituţiile mai expuse spălării banilor, inclusiv birourile de schimb şi intermediarii însărcinaţi cu efectuarea transferurilor de fonduri;

· creşterea numărului urmăririlor şi condamnărilor pentru spălarea banilor.

· Elaborarea de către FSA a unor noi reguli 

· împotriva spălării banilor: Money Laundering Rules

· În aprilie 2000, FSA a expus într-un raport (Consultation Paper 46 sau CP 46) maniera prin care înţelege să intervină în lupta împotriva spălării banilor, în aplicarea legii cu privire la serviciile financiare (Financial Services and Markets Act 2000).

· Bazându-se pe ceea ce numeşte o "filozofie comună a acţiunii comune" (joined up philosophy), FSA a definit un ansamblu de norme care susţin şi subliniază dispoziţiile legii din 1993 şi completează ansamblul de reguli şi instrucţiuni conţinute în ghidul elaborat de către Joint Money Laundering Steering Group (JMLSG), la care se referă în mod explicit. Aceste reguli au fost elaborate de către FSA, în colaborare cu specialişti în finanţe, în aprilie 2000.

· Aceste reguli elaborate de FSA se aplică pe teritoriul Regatului Unit, dar în acelaşi timp, ele se aplică şi instituţiilor supuse regulilor FSA, cum ar fi filialele situate în afara teritoriului Regatului Unit.

· Criticile experţilor şi parlamentarilor britanici 

· cu privire la dispoziţiile contra spălării banilor

· Necesitatea schimbării şi revigorării legislaţiei a fost subliniată de către parlamentarii Camerei Comunelor, membrii ai comisiei de anchetă parlamentară, care au adus în atenţia Guvernului, în cel de-al IV-lea raport, un ansamblu de recomandări destinate îmbunătăţirii dispozitivului de luptă împotriva acestui fenomen.

· Aceştia au declarat că spălarea banilor constituie un obiectiv major pentru Regatul Unit şi au considerat că răspunsul actual la această problemă, atât din punct de vedere structural, cât şi din punct de vedere legislativ, a fost marcat de o insuficientă coordonare, având un caracter fragmentar.

· Din punct de vedere al legislaţiei contra spălării banilor, experţii au propus o simplificare a acesteia, prin crearea unei infracţiuni unice de spălare a banilor, care ar permite acoperirea cazurilor unde sunt îndreptăţiţi să creadă că acuzatul a beneficiat de produsele unei crime.

· Faptul că actualmente există trei tipuri de spălare a banilor, în funcţie de provenienţa capitalului (din trafic de droguri, din activităţi teroriste sau din alte infracţiuni penale grave) este considerat ca un factor de complicaţie inutilă.

· Experţii PIU s-au pronunţat astfel, în favoarea creării unei infracţiuni unice de spălare a banilor, care nu ar distinge între capitalurile provenite din traficul de droguri sau din alte infracţiuni subsidiare. Ei mai propun autorităţilor competente să urmărească mai mult infracţiunile de spălare a banilor, concentrându-se mai mult asupra sectoarelor unde există acest risc, precum şi crearea unei formaţiuni la nivel înalt însărcinate cu anchetele financiare născute din afaceri de spălare a banilor.

· Lucrările recente ale FSA

· Cu privire la problema spălării banilor, FSA a fixat un număr de obiective, vizând în special:

· evaluarea solidităţii procedurilor de control intern şi a mecanismelor contra spălării banilor cu care instituţiile s-au dotat în aplicarea "Regulilor 1993";

· identificarea activităţilor şi sectoarelor financiare cel mai ameninţate de riscul spălării banilor;

· definirea răspunsurilor adaptate la importanţa şi la natura lipsurilor constatate în aplicarea regulilor împotriva spălării banilor;

· stabilirea profilului tip al evoluţiei spălării banilor în sectorul financiar şi insistarea asupra societăţilor cu privire la riscurile la care se expun în cazul nerespectării legislaţiei (Regula 93 şi regulile edictate de FSA).

· Aceste lipsuri legislative constituie o imensă lacună în sistemul Regatului Unit, permiţând spălătorilor de bani să dispună de societăţi ecran, ale căror statute garantează opacitatea tranzacţiilor şi anonimatul beneficiarilor.

· Sistemul judiciar

· Regatul Unit al Marii Britanii este un stat al cărui instituţii au fost, în mod progresiv, formate prin tradiţii şi uzanţe, unde jurisprudenţa a devenit, de-a lungul secolelor, normă de drept şi care a făcut întotdeauna dovada unei concepţii protectoare a drepturilor individului şi, în special, a dreptului de proprietate.

· Particularităţile locale şi regionale sunt numeroase. Tribunalele şi forţele poliţieneşti reflectă o înrădăcinare locală foarte marcată, atât în structură, cât şi în modul de funcţionare. Regatul Unit numără 43 de unităţi regionale de poliţie, fiecare având propriul sistem informatic şi propriile frecvenţe de radio.

· Repartiţia atribuţiilor între poliţie, care anchetează, şi tribunalele, care judecă sau care autorizează acte coercitive de procedură, este mai tranşantă decât în alte ţări. Regatul Unit nu are, astfel, nici Parchet, nici judecător de instrucţie.

· Serious Fraud Office

· Biroul pentru fraude grave (SFO) este o instituţie creată prin legea referitoare la justiţia criminală, în 1987, în scopul examinării şi rezolvării dosarelor de fraude grave şi complexe, adică delincvenţa financiară.

· SFO este un organism judiciar independent de alte ministere, care este direct supus procurorului general al Regatului Unit, la fel ca şi Crown Prosecution Service sau ca agentul judiciar al Ministerului Finanţelor. Acest serviciu dirijează investigaţiile poliţiei sau le conduce el însuşi, atunci când este vorba de o delincvenţă financiară de mare amploare, şi declanşează urmăririle în faţa tribunalelor. Acest serviciu este compus din contabili, avocaţi, anchetatori financiari, cât şi experţi informaticieni. El tratează anual în jur de 90 de dosare, în care sunt în joc sume foarte ridicate.

· SFO dispune de puteri de investigaţie coercitive care îi permit să nu aibă nevoie de autorizaţia tribunalului în conduita anchetelor financiare. Faptul că este competent în materia marilor delincvenţe financiare, unde dimensiunea internaţională este foarte prezentă, conduce, de asemenea, la adaptarea unei posturi favorabile cooperării judiciare.

· În ceea ce priveşte cooperarea judiciară, unele Teritorii ale Coroanei dispun de instituţii istorice care condiţionează cooperarea judiciară cu respectarea legilor proprii, ceea ce duce la divergenţe.

· Aceste micro-teritorii prezintă, uneori, caracteristici comune care nu facilitează cooperarea judiciară şi care ţin la respectarea tradiţiei anglo-saxone a normelor lor. Autonomia instituţională afirmată a acestor teritorii, adăugată la tradiţia juridică anglo-saxonă, nu face decât să îngreuneze şi mai mult sarcina anchetatorilor şi a autorităţilor judiciare continentale. Câteva din aceste teritorii sunt: Gibraltar, Insula Man şi Jersey. Se consideră că presiunea exercitată de către Regatul Unit asupra acestor teritorii este insuficientă.

· În Raportul din iunie 2000 cu privire la confiscarea produselor crimei, experţii britanici nu au omis să reamintească responsabilitatea Regatului Unit faţă de un număr de jurisdicţii offshore, subliniind că sarcina de a lua măsuri pentru încurajarea acestor teritorii să se conformeze regulilor jocului internaţional aparţine Regatului Unit.

· Multe centre financiare offshore se află la un nivel foarte scăzut în ceea ce priveşte normele juridice destinate luptei contra criminalităţii financiare, evaziunii fiscale etc.

· Regatul Unit are o responsabilitate specială în aceste regiuni, în temeiul raporturilor constituţionale care îl alătură unui număr de teritorii din toată lumea, care s-au specializat în îndeplinirea serviciilor financiare offshore.

· Teritoriile Coroanei - Insula Man, Guernesey şi Jersey - precum şi şapte din teritoriile de peste mări (overseas teritories) - Gibraltar, Insulele Caiman, Bermude, Insulele Turks at Caicos, Anquilla, Montserrat - au dezvoltat centre financiare semnificative, oferind servicii offshore clienţilor din lumea întreagă.

· Numărul şi dinamismul acestor centre offshore conduc, uneori, la întrebări cu privire la voinţa politică reală a Regatului Unit.

· Asociaţia Bancherilor Britanici (British Bankers Association - BBA) a publicat o listă a ţărilor a căror legislaţie şi reglementări financiare ar trebui să fie la un nivel echivalent cu cel al Regatului Unit. Este surprinzător să se constate că, alături de Germania, Statele Unite sau Franţa, Aruba şi Antilele olandeze, se găsesc Gibraltar, Insula Man, Guernesey şi Jersey, cu toate că nu figurează pe această listă, acestea fiind considerate ca dispunând de o legislaţie contra spălării banilor de acelaşi grad şi calitate cu cea a Marii Britanii. Această includere nu a scăpat severelor critici ale experţilor americani.

· În manieră mai generală, bancherii din Regatul Unit iau în considerare relaţiile financiare cu instituţiile care aparţin ţărilor şi teritoriilor necooperante, care figurează pe lista întocmită de GAFI.

· În octombrie 2000, GAFI a constatat unele progrese întreprinse de către majoritatea acestor state "înscrise". Pornind de la această constatare, BBA a estimat că instituţiile financiare britanice puteau să ţină cont de acest element de progres legislativ în aplicarea obligaţiilor lor de diligenţă. Această promptitudine a bancherilor şi autorităţilor Regatului Unit de a accepta nominalizarea acestor teritorii recunoscute ca jurisdicţii echivalente cu a lor, este comparată cu angajamentele luate de Marea Britanie în sânul Uniunii Europene, la întâlnirea de la Tampere, în octombrie 1999.

· În ultimii doi ani, însă, nu s-au produs schimbări semnificative, existând încă grave insuficienţe care caracterizează legislaţiile contra spălării banilor a acestor centre offshore, care au fost calificate de către experţii Offshore Group of Banking Supervisions (OGBS) ca fiind "jurisdicţii de tranziţie".

· 5.3 Elveţia

· Lucrările Misiunii s-au oprit şi asupra condiţiilor de luptă împotriva spălării banilor în Elveţia. 

· În urma repetatelor scandaluri politico-financiare, Elveţia s-a înarmat, din punct de vedere juridic, cu un ansamblu de măsuri specifice, destinate luptei împotriva spălării banilor. Cu toate acestea, aplicarea legii în acest domeniu se loveşte de grave reticenţe şi inerţii din partea actorilor pieţei financiare.

· În mod negativ calificată ca "centru offshore" de către experţii internaţionali, Elveţia, un veritabil "magnet" al finanţelor mondiale, a pus în scenă o strategie bine ordonată de captare a capitalurilor venite din lumea întreagă.

· Venituri nedeclarate, averi ale dictatorilor, comisioane oculte, toate aceste fonduri îşi găsesc refugiul în Confederaţia elveţiană, unde sunt eficient şi discret gerate de către profesionişti ai finanţelor. Intermediarii financiari gerează astfel, conturi în Elveţia ale miilor de societăţi offshore, în spatele cărora se ascund adevăraţii beneficiari ai sumelor.

· Autorităţile federale elveţiene nu au fost încă capabile să combată cu eficacitate aceste mecanisme fiduciare, care se regăsesc sistematic utilizate în scopul spălării banilor. Confederaţia elveţiană nu va putea, pe de altă parte, să continue să stea în espectativă, în raport cu ceilalţi vecini din Uniunea Europeană, cu privire la problema fiscală şi la cea a întrajutorării judiciare. Cooperarea judiciară, încă obstrucţionată de inutile căi de recurs, va trebui uşurată şi nu va mai trebui ca excepţia fiscală să-i fie opozabilă.

· Din punct de vedere al structurii, Elveţia nu este un stat, ci un ansamblu de suveranităţi locale. Structura Elveţiei poate fi comparată cu cea a Statelor Unite. Ea reprezintă o reuniune de cantoane, aşa cum SUA reprezintă o reuniune de state. Toate cantoanele au propria lor organizare şi se bucură de o foarte mare libertate, atâta timp cât respectă forma republicană şi asigură exercitarea drepturilor politice.

· Elveţia beneficiază de o pondere economică şi financiară pe care modestia numărului populaţiei şi a resurselor nu pare să o autorizeze. Dincolo de imaginea unei ţări paşnice, ţara ciocolatei, a Matterhornului şi a laptelui proaspăt, Elveţia este însă, după cum am mai spus, un veritabil "magnet" al finanţelor mondiale. Renumele pieţei financiare elveţiene nu datează de ieri, ci se bazează pe o tradiţie seculară.

· Deşi secretul bancar decurge din Legea bancară elveţiană din 1934, Elveţia rămâne constantă în ceea ce priveşte secretul bancar şi în zilele noastre. Un sondaj efectuat de curând de Institutul de Cercetare al Asociaţiei elveţiene a bancherilor (ASB) indică faptul că 77% dintre elveţieni susţin "concepţia actuală a obligaţiei păstrării secretului bancar". Din acelaşi sondaj a reieşit că 66% din persoanele interogate consideră ca fiind "pozitiv", chiar "foarte pozitiv", raportul pe care îl întreţin cu piaţa financiară elveţiană.

· Elveţia reprezintă o piaţă financiară în plină expansiune, băncile în Elveţia constituind un sector în continuă dezvoltare.

· La 31 decembrie 1999, Banca Naţională din Elveţia enumera 372 de bănci implantate pe teritoriul elveţian şi supuse controlului său, acestea fiind fie organisme bancare cu sediul în Elveţia, fie filiale şi sucursale bancare străine pe teritoriul Elveţiei.

· Sub efectul conjugat al secretului bancar, al unei fiscalităţi preferenţiale acordate nerezidenţilor, al multitudinii structurilor şi serviciilor financiare, scăpând de orice formă de control şi supraveghere, Elveţia, în mod inevitabil, atrage pe teritoriul său nu numai pe cei care fug de impozitele naţionale, dar şi pe toţi criminali interesaţi să-şi plaseze averile.

· Sub presiunea scandalurilor repetate, Elveţia s-a dotat progresiv cu un ansamblu de norme împotriva spălării banilor, foarte complet. Măsurile anti - spălare a banilor luate de către Elveţia sunt, pe de-o parte, conţinute în Codul penal elveţian şi Legea federală cadru din 10 octombrie 1997 cu privire la spălarea banilor (cunoscută ca legea LBA) şi, pe de altă parte, într-un ansamblu de reguli edictate de către bancheri - Convenţia de diligenţă a băncilor, directive şi circulare ale Comisiei federale a băncilor - care au precedat sau completat intervenţia legislatorului.

· Infracţiunea specifică de spălare a banilor se referă la produsele tuturor activităţilor criminale, iar profesiunile sau activităţile supuse obligaţiei de a anunţa - echivalentă declaraţiei de suspiciune - sunt foarte numeroase.

· Pe lângă actori economici în mod obişnuit avuţi în vedere (bănci, birouri de schimb etc.), Elveţia i-a supus obligaţiei declaraţiei de suspiciune şi pe avocaţi şi notari şi, într-o manieră generală, ansamblul intermediarilor financiari nonbancari, cum ar fi geranţii averilor, negociatorii de valori mobiliare, dar şi responsabilii hotelieri sau ai căilor ferate federale care au o activitate de schimb. Biroul de comunicaţii, sau MROS, cum este numit, primeşte declaraţiile de suspiciune pe care le transmite, după caz, justiţiei.

· În mai 2000, Elveţia a incriminat corupţia funcţionarilor, ceea ce, în consecinţă, a adăugat actele de corupţie printre infracţiunile prealabile spălării banilor, indiferent dacă acestea sunt produse în Elveţia sau în străinătate. În cadrul procedurilor de revizuire a Codului său penal, se reflectează şi la posibilitatea stabilirii unei responsabilităţi subsidiare a întreprinderii, care ar putea să fie, de asemenea, sancţionate, nu numai angajatul care ar spăla banii sau ar corupe un funcţionar, în cazul în care acesta din urmă tolerează asemenea practici.

· Constituie circumstanţă agravantă şi justifică o represiune sporită (5 ani de închisoare şi un milion de franci elveţieni amendă), fapta de a acţiona ca membru al unei organizaţii criminale, de a acţiona ca membru al unei bande formate în scopul dedicării "în manieră sistematică" spălării banilor sau în scopul realizării unei cifre de afaceri sau a unui câştig important, făcând o meserie din spălarea banilor. Spălarea banilor este, de asemenea, pedepsită, în cazul în care infracţiunea principală a fost comisă în străinătate şi când este pedepsită şi în statul unde a fost comisă (art.305 bis, alin.2 Cod penal).

· Această exigenţă de reciprocitate limitează posibilităţile, pentru Elveţia, de a pedepsi spălarea banilor, chiar dacă, în practică, infracţiunile principale subsidiare spălării banilor pedepsite în Elveţia, sunt pedepsite, de asemenea, în ţările străine.

· În mai 1991, Comisia federală a băncilor a publicat o decizie, prin care îi obligă pe intermediarii financiari - avocat, notar, gerant de avere - să comunice numele mandanţilor săi, băncilor.

· Până în prezent, bancherii ar trebui să cunoască numele clienţilor lor, în aplicarea convenţiei de diligenţă, ei putând să se dispenseze de această formalitate, în cazul în care clientul era el însuşi reprezentat de un avocat, un notar, un fiduciar sau un gerant de avere. Intermediarul financiar atesta că existenţa acestui drept i-a fost adusă la cunoştinţă.

· Pentru a răspunde exigenţelor GAFI - din care Elveţia face parte - exprimate în iulie 1989, CFB a decis să numai accepte deschiderea de conturi anonime.

· Conturile numerotate, în cazul cărora identitatea titularului nu este cunoscută decât de un număr foarte restrâns din rândul înalţilor responsabili ai băncilor, sunt, în schimb, întotdeauna autorizate în Elveţia şi există în număr foarte mare. Acest tip de conturi nu constituie un obstacol în lupta împotriva spălării banilor, pentru că existenţa lor nu împiedică procedurile judiciare.

· Cu toate acestea, rămâne posibil ca un avocat sau un notar, supus secretului profesional, să nu dezvăluie identitatea clientului, având dreptul să-l reprezinte, caz în care efectuează un număr de operaţiuni definite cu exactitate, ceea ce Convenţia de diligenţă a băncilor numeşte Formularul R. De exemplu, este vorba despre depuneri de sume plătite în avans sau de cheltuieli de procedură, ori de depuneri de valori patrimoniale afectate de realizarea unor operaţiuni precise, cum ar fi partajul succesoral sau lichidarea regimului matrimonial. Gestiunea de avere este exclusă de la această posibilitate de reprezentare.

· Legea-cadru cu privire la spălarea banilor-

· 10 octombrie 1997 (Legea L.B.A.)

· Prevăzând penalizarea spălării banilor, legea combină pedepsele privative de libertate (până la 5 ani de închisoare) cu amenzile de până la 1 milion de franci elveţieni. Astfel, Elveţia consideră că s-a înarmat cu un dispozitiv "caustic", îndemnând bancherii şi profesioniştii financiari la vigilenţă.

· În practică, această legislaţie nu a adus schimbări însemnate în starea de fapt. Autorităţile penale nu au reţinut, în aplicarea dreptului de comunicare, decât câteva zeci de declaraţii de suspiciune, Elveţia continuând, în cursul anilor ’ 90, să primească în masă capitaluri dubioase şi, în special, bani murdari din ţările din Est, dar şi din ţările din Uniunea Europeană.

· Dispozitivul penal şi reglementar al Elveţiei scoate la iveală incapacitatea de a opri fluxul afacerilor delincvenţei financiare, care atinge, în special, cantoanele Zü rich, Lugano şi Geneva. Unii magistraţi elveţieni, puternic angajaţi în această problemă, subliniază faptul că este nevoie de mult timp pentru a face lucrurile să evolueze, considerând că democraţia elveţiană va fi ameninţată în viitor.

· De la adoptarea legii cu privire la spălarea banilor, Comisia Federală a Băncilor (CFB) a adoptat o nouă Circulară (98-1) cu privire la spălarea banilor, care a abrogat-o pe cea anterioară. Acest nou text a adus câteva modificări prevederilor anterioare, după părerea CFB destul de modeste, având în vedere că prevederile LBA au fost, în mod special, aliniate principalelor nevoi în materie de organizare, comportament şi documentare. Adaptările privesc, în special, lărgirea câmpului de aplicare a dispozitivului de luptă, dincolo de domeniul bancar, în limita competenţei CFB (fonduri de plasare şi negociatori în valori imobiliare), instaurarea obligaţiei de a anunţa suspiciunile şi formalizarea regulilor aplicabile averilor personalităţilor politice importante.

· Într-o nouă versiune a Convenţiei de diligenţă a băncilor, (intrată în vigoare în iulie 1998), sunt cuprinse dispoziţii mai stricte cu privire la anumite puncte, în special în ceea ce priveşte acceptarea mandatelor de gestiune a averilor, în comparaţie cu cele depuse de terţi, precum şi cel al executării operaţiunilor de comerţ, fără legătură cu conturile existente în bănci.

· Băncile elveţiene sunt destul de puţin implicate în lupta împotriva spălării banilor. Asociaţia elveţiană a bancherilor (ASB) a manifestat o aparentă dorinţă de a face din Elveţia una dintre pieţele financiare cele mai ireproşabile. Ea s-a angajat în această dorinţă de mai bine de 20 de ani, elaborând Convenţia de diligenţă a băncilor, care în prezent a ajuns la a V-a ediţie, şi care constituie textul de referinţă al bancherilor elveţieni.

· ASB a publicat numeroase recomandări interpretative privind, în special, aplicarea Legii-cadru LBA din 1997, cum ar fi recomandarea referitoare la blocarea conturilor.

· LBA este o lege-cadru care răspunde principiului de autoreglementare. Spre deosebire de autoreglementarea născută din practică (cazul băncilor), autoreglementarea intermediarilor financiari rezultă din lege. Punerea ei în aplicare a întâlnit dificultăţi legate de numărul profesioniştilor avuţi în vedere, precum şi de definirea activităţilor vizate.

· Actualmente, Elveţia nu ajunge să pună în practică, în intervalele prevăzute, acest mecanism sofisticat, fondat pe autodisciplina actorilor economici, dar care, în final, lasă autorităţile federale într-o poziţie de retragere.

· LBA extinde dispozitivul de represiune asupra intermediarilor financiari, adică asupra persoanelor care, cu titlu profesional, "acceptă, păstrează în depozit sau ajută să plaseze sau să transfere valorile patrimoniale aparţinând terţilor" (art.2 alin.3).

· Legislatorul a înţeles, de asemenea, să supună legii:

· pe gestionarii averilor şi pe consilierii în materie de plasament;

· pe toate persoanele care propun operaţiuni de credit (credite de consum, credite ipotecare, tranzacţii comerciale, leasing etc.) şi, în manieră generală, pe toate persoanele care propun finanţarea tranzacţiilor comerciale;

· pe furnizorii de servicii în domeniul "traficului de plăţi", viramentelor electronice în contul terţilor, emiterii sau gestiunii mijloacelor de plată, cum ar fi cărţile de credit, cecuri de călătorie etc.;

· pe cei care oferă sau distribuie părţi din fonduri plasate în Elveţia sau în străinătate;

· pe toţi cei ce fac comerţ pentru propriul lor interes sau al terţilor, cu bancnote, monezi, instrumente ale pieţei monetare, metale preţioase, materii prime sau valori imobiliare.

· Această listă nu este limitativă, putând să cadă sub incidenţa LBA şi alte persoane sau activităţi.

· Punerea în aplicare a legislaţiei contra spălării banilor a avut ca efect deplasarea spălătorilor de bani către alte domenii de intervenţie, în special spre sectoarele industriale şi comerciale, care nu sunt cuprinse în acest dispozitiv.

· Deşi Elveţia este semnatară a numeroase convenţii internaţionale, cum ar fi Convenţia europeană de întrajutorare judiciară internaţională în materie penală din 20 aprilie 1959, precum şi a numeroase acorduri de cooperare poliţienească, sau în materie poliţienească şi vamală, precum şi alte tratate şi acorduri multilaterale sau bilaterale, ea refuză, în materia cooperării judiciare internaţionale, să acorde asistenţă, într-o serie de situaţii de excepţie, considerate clasice, şi anume:

· violarea art.5 - ilegalitatea detenţiei, necomunicarea celui interesat a motivelor pentru care este arestat, absenţa controlului judecătorului - şi a art.6 - respectarea dreptului de apărare, a dreptului de a fi judecat de un tribunal ordinar, respectarea prezumţiei de nevinovăţie - din Convenţia europeană a drepturilor omului;

· urmăririle angajate din cauza opiniilor politice, a apartenenţei la un grup social determinat sau la o etnie, la o religie sau naţionalitate etc.;

· violarea principiului non bis in idem, atunci când o autoritate străină solicită asistenţă într-un caz care a făcut deja obiectul unei proceduri penale în Elveţia;

· atentatul la interesele importante ale Elveţiei.

· În afară de aceste situaţii clasice, Elveţia refuză şi acordarea cooperării judiciare în materie fiscală. Elveţia nu a ratificat Protocolul adiţional nr. 99 din 17 martie 1978 al Convenţiei europene de întrajutorare judiciară internaţională (CEEJ).

· Această alegere apare ca o ultimă exprimare a strategiei elveţiene de captare a capitalurilor străine, fără a lua în considerare originea lor.

· În acest scop, Confederaţia a hotărât adoptarea unei concepţii largi privind infracţiunea fiscală, aceasta considerându-se ca fiind "orice act destinat să reducă o contribuţie fiscală, care are drept scop sustragerea de la impozitare a drepturilor vamale sau a altor contribuţii publice".

· Cu toate că refuză acordarea ajutorului judiciar, Elveţia admite trei excepţii. Astfel, ea acordă ajutor:

· - în cazul în care procedura vizează justificarea persoanei urmărite;

· - în cadrul convenţiei cu SUA, în cazul în care cererea vizează urmărirea penală a membrilor conducători ai crimei organizate în SUA;

· - în cazul în care nu mai este vorba de evaziune fiscală, ci de escrocherie fiscală, situaţie care combină delictul fiscal cu cel penal.

· Principiul este următorul: când o procedură străină vizează o infracţiune care în Elveţia poate fi calificată drept escrocherie în materie fiscală, ajutorul judiciar poate fi acordat. Escrocheria în materie fiscală este considerată ca fiind o "escrocherie în materie de contribuţii", în sensul art.14 alin.2 al legii federale cu privire la dreptul penal administrativ adică, spre exemplu, sustragerea frauduloasă a redevenţelor comisă prin mijloace de indicare modificate, falsificate sau materialmente inexacte.

· Logica autoreglementării, care, prin construcţie, plasează autorităţile federale într-un câmp de intervenţie subsidiar, pe de-o parte, şi principiul federalismului, care acordă cantoanelor o largă autonomie în materie penală, pe de altă parte, au dus la faptul că statul federal Elveţia nu se angajează decât indirect în lupta împotriva spălării banilor şi nu consacră decât mijloace extrem de limitate acestei acţiuni.

· 5.4 Luxemburg

· Luxemburgul este unul dintre cele mai bogate state din lume, urmat în clasament de SUA şi Elveţia. În 1999, venitul naţional brut pe cap de locuitor era în jur de 38.000 dolari faţă de 35.000 dolari în SUA şi 30.000 dolari în Elveţia.

· Piaţa forţei de muncă în Luxemburg este caracterizată, pe de-o parte, de puternica proporţie a lucrătorilor transfrontalieri, care reprezintă mai mult de 90.000 (o treime din forţa de muncă a Luxemburgului) şi, pe de altă parte, de o simbolică rată a şomajului, evaluată la 3,6% în noiembrie 2000.

· Rata de creştere a economiei luxemburgheze - 5% în medie în ultimii 20 de ani - a înregistrat în continuare progrese, atingând 7,5% în 1999 şi 8% în 2000, explicându-se prin dinamismul sectorului său financiar, care reprezintă astăzi mai mult de o treime din bogăţia naţională.

· Expus fenomenului de spălare a banilor, din punct de vedere structural, pentru că s-a construit în mod deliberat în stat financiar, Luxemburgul a fost ridicat de către Forumul de Stabilitate Financiară (FSF) la rangul de "paradis fiscal". El a fost clasat de către FSF în prima grupă a statelor, unde figurează şi Elveţia, Guernesey, Insula Man şi Jersey.

· Autorităţile luxemburgheze au reacţionat rapid la această decizie, estimând că, criteriile reţinute pentru această calificare nu se aplică în Luxemburg.

· Spre deosebire de alte state, ca Elveţia sau Anglia, Luxemburg nu a avut o tradiţie bancară şi financiară. Chiar dacă holdingurile au fost create în 1929 pentru a atrage capitalurile străine în Luxemburg, piaţa financiară luxemburgheză are o origine recentă - puţin peste 30 de ani. Crearea pieţei financiare luxemburgheze a răspuns unei cereri exterioare, exprimată la sfârşitul anilor ’ 60 de către responsabilii pieţelor financiare ale puterii, de a internaţionaliza activitatea lor, într-un context în care marile state suverane, continuând să practice o politică protecţionistă în materie economică şi monetară, nu erau în măsură să satisfacă această aşteptare.

· Integrat în ansamblurile economice, Luxemburg a putut răspunde cu uşurinţă acestor noi nevoi de internaţionalizare a capitalurilor manifestată de băncile străine, în mod special de băncile germane doritoare să iasă din situaţia în care se găseau după cel de-al doilea război mondial.

· În zilele noastre, sectorul financiar al Luxemburgului reprezintă mai mult de o treime din produsul intern brut al ţării şi se substituie, cu succes, vechiului motor al creşterii pe care îl reprezenta industria siderurgică.

· Luxemburg a înregistrat, în anul 2000, o rată excepţională de creştere, de 85% din PIB, care rezultă, în mare parte, din dinamismul şi sănătatea sectorului financiar, care reprezintă 37% din PIB-ul Marelui Ducat. În termeni de specialitate, sectorul financiar constituia, în octombrie 2000, cu aproximativ 27.000 persoane, mai mult de 10% din forţa de muncă a Luxemburgului, evaluată la acea dată, la 267.000 de persoane.

· Sectorul financiar al Marelui Ducat se compune din următoarele organisme:

· - bănci;

· - organisme de plasament colectiv în valori mobiliare (OPC);

· - alte profesiuni ale sectorului financiar (PSF).

· Aceste activităţi sunt supuse autorizării şi supravegherii Comisiei de supraveghere a sectorului financiar (CSSF).

· Această panoramă nu ar fi completă dacă nu i s-ar adăuga sectorul de asigurări, care se bucură, în egală măsură, de o organizare riguroasă.

· Legislaţia luxemburgheză este concepută pentru a atrage capitalurile străine.

· În ceea ce priveşte societăţile cu capital naţional, acestea, cu excepţia holdingurilor, care cad sub incidenţa legii din 1929, sunt supuse impozitului pe venit (22%), impozitului comercial comunal (7,50% deductibil), impozitului pe avere (0,5%) şi diverselor altor impozite indirecte. În cazul societăţilor cu capital străin situaţia este cu totul alta, pentru că ele beneficiază de un tratament fiscal privilegiat, veniturile ne-rezidente fiind neimpozitate.

· Evaziunea fiscală nu este recunoscută ca o infracţiune, iar secretul bancar se aplică în manieră foarte strictă (acest secret nu poate fi ridicat decât în cadrul unei proceduri judiciare, în caz de delicte grave, din care evaziunea fiscală, la scară individuală, nu face parte). Astfel, tentaţia este foarte mare pentru Luxemburg să facă "o deturnare", fără să declare, ulterior, în ţara de origine a fondurilor, că ele au fost depuse, iar veniturile percepute.

· Mii de depunători francezi, germani, belgieni, pentru a nu enumera mai mulţi, au practicat "turismul fiscal" pentru a-şi depune averile în Luxemburg.

· Amploarea fenomenului a adus Marele Ducat pe banca acuzaţilor, partenerii europeni dorind să pună capăt acestei stări dăunătoare, introducând o armonizare a fiscalităţii depunătorilor între ţările Uniunii Europene.

· La Consiliul european de la Feira (19-20 iunie 2000), statele membre au adoptat un acord de principiu cu privire la armonizarea impozitării depunătorilor, urmând să se aplice, în 2010, un model generalizat de schimb de informaţii între administraţiile fiscale.

· Adoptarea acestui sistem ar semnifica abandonarea secretului fiscal. Luxemburg nu a acceptat intrarea în vigoare a acestui principiu, decât sub condiţia adoptării unor măsuri echivalente şi de către alte ţări, cum ar fi Monaco, Elveţia, Lichtenstein, Andora etc.

· Societăţile tip holding

· Societăţile holding au drept obiectiv deţinerea participaţiilor financiare în capital a altor societăţi.

· În Luxemburg se disting două tipuri de holding:

· - holdingurile din 1929;

· - SOPARFI (societăţi de participare financiară, din 1990).

· Acestea sunt constituite sub forma societăţilor anonime (S.A.) sau a societăţilor cu răspundere limitată (SRL). Regulile de constituire a acestora garantează opacitatea. Holdingurile sunt societăţi concepute în mod deliberat pentru a atrage, prin avantaje fiscale considerabile, capitalurile Marelui Ducat. Ele reprezintă emblema paradisului fiscal luxemburghez.

· *

*

*

· Dreptul luxemburghez cunoaşte instituţia fiduciei, care permite unui fiduciant să transfere proprietatea unui patrimoniu mobiliar sau imobiliar unui fiduciar, în scopul ca acesta din urmă să le administreze în favoarea unui terţ beneficiar. Scopul urmărit este de a facilita transmiterea şi folosinţa unui patrimoniu în condiţii de maximă discreţie sau de opacitate.

· Din punct de vedere al finalităţii sale, fiducia este o instituţie asimilabilă trustului, în sensul Convenţiei de la Haga din 1985. Drept urmare, guvernul luxemburghez a depus la Camera Deputaţilor, la 16 noiembrie 2000, un proiect de lege cu privire la aprobarea Convenţiei de la Haga din 1 iulie 1985, referitoare la legea aplicabilă trustului şi a recunoaşterii sale.

· Această Convenţie este actualmente ratificată sau aprobată de către Australia, Canada, Italia, Malta, Olanda şi Regatul Unit al Marii Britanii. Ratificarea sa de către Luxemburg are ca rezultat:

· posibilitatea ca tribunalele să dispună reguli care să le permită rezolvarea problemelor de drept internaţional privat, în cazul în care un trust îşi extinde efectele pe teritoriul luxemburghez;

· facilitarea recunoaşterii fiduciei luxemburgheze în străinătate;

· extinderea numărului categoriilor profesionale care pot asigura funcţionarea fiduciei;

· confirmarea folosirii fiduciei în scopuri de garanţie.

· Adoptarea acestui proiect de lege ar avea drept consecinţă permiterea aplicării legii luxemburgheze pentru operaţiuni în care nici fiduciantul, nici fiduciarul nu sunt stabiliţi în Luxemburg.

· Această "exportare" a legislaţiei luxemburgheze referitoare la fiducie este în favoarea bancherilor din Luxemburg. Adoptarea unui astfel de proiect de lege de către Luxemburg, stat membru al Uniunii Europene, nu ar putea constitui decât o violare flagrantă a recomandărilor elaborate de GAFI.

· *

*

*

· Luxemburg a profitat din plin, începând cu anii 1980, de liberalizarea generalizată a mişcărilor de capital. Ca şi alte centre financiare, el a trebuit să suporte consecinţele marilor scandaluri financiare.

· Sub efectul conjugat al presiunii internaţionale şi al riscului de a-şi vedea reputaţia pătată, Marele Ducat a adoptat un arsenal legislativ, răspunzând Recomandărilor GAFI. Cu toate acestea, numai foarte târziu, în 1998, Marele Ducat a extins incriminarea spălării banilor, rezervată până la acea dată produselor rezultate din traficul de droguri şi, în urma unor lungi discuţii, de-a lungul mai multor ani, a adoptat în august 2000 legea referitoare la ajutorul reciproc judiciar internaţional în materie penală.

· În practică, Luxemburg nu a înregistrat până azi, în ciuda progreselor recente, decât un foarte mic număr de declaraţii de suspiciune, modestele mijloace acordate justiţiei şi autorităţilor nepermiţând modificarea serioasă a acestei situaţii.

· Ca toate centrele financiare larg internaţionalizate, statul Luxemburg şi-a deschis uşile către fonduri provenite din activităţi dubioase.

· În clasamentul marilor scandaluri financiare, falimentul Băncii de Credit şi Comerţ Internaţional (Bank of Credit and Commerce International), faimoasa BCCI, ocupă un loc de referinţă.

· Această afacere de mare fraudă financiară internaţională - au fost atinse şi centrele din Londra, New York, Paris etc. - a vizat în mod special statul Luxemburg, unde se află sediul societăţii holding BCCI.

· Ca majoritatea ţărilor europene, Luxemburg s-a dotat în cursul anilor 1990, sub presiunile făcute de GAFI şi într-un context naţional marcat de scandalul BCCI, cu un arsenal legislativ şi regulamentar, vizând lupta şi reprimarea fenomenului de spălare a banilor. Profesiunile bancare şi financiare supuse autorităţii Comisiei de supraveghere a sectorului financiar (CSSF) sunt obligate să facă declaraţii de suspiciune, către structura organizatorică, care se ocupă cu lupta împotriva spălării banilor de pe lângă Parchetul Luxemburg. Incriminarea spălării banilor, limitată la veniturile provenite din traficul de stupefiante, a fost extinsă după 1998 şi produselor provenite din activităţi ale organizaţiilor criminale şi din infracţiuni grave (corupţie, trafic de arme, prostituţie etc.).

· Astfel, se poate spune că Luxemburg a procedat destul de târziu la extinderea incriminării spălării banilor, din momentul în care fenomenul a părut că va dăuna serios reputaţiei şi sănătăţii centrului financiar al Marelui Ducat.

· Legea din 5 aprilie 1993 modificată, referitoare la sectorul financiar şi Legea din 18 decembrie 1993, referitoare la sectorul asigurărilor, completate printr-o serie de circulare emise de Comisia de supraveghere a sectorului financiar (CSSF), de Asociaţia băncilor şi bancherilor din Luxemburg (ABBL) sau de Comisariatul de asigurări, conţin dispoziţii preventive referitoare la spălarea banilor. 

· Profesioniştii din sectorul financiar (bancheri, intermediari, consilieri în operaţiuni financiare, geranţi de avere, distribuitori din partea organismelor de plasare colective (OPC) etc.) sunt obligaţi să procedeze la identificarea clienţilor când leagă relaţii de afaceri, în mod special atunci când deschid un cont sau oferă servicii de păstrare a averii.

· În absenţa relaţiilor de afaceri, identificarea este cerută pentru orice tranzacţie a cărei cuantum depăşeşte 500.000 franci luxemburghezi (12.400 euro) şi oricare ar fi cuantumul, atunci când există bănuiala că este vorba de spălare a banilor.

· Legea din 1 august 2001 a coborât, începând cu 1 ianuarie 2002, la 10.000 de euro, pragul de declanşare a obligaţiei de identificare a clienţilor, în afară de situaţia când se află în relaţie de afaceri cu cei de la bancă. Dacă există bănuiala că ar fi vorba despre spălare a banilor, acest prag nu este aplicabil. Dispoziţii similare se aplică şi firmelor de asigurări pe viaţă.

· Această obligaţie de identificare a fost introdusă prin legea din 11 august 1998 şi notarilor (art.15), cazinourilor şi localurilor de jocuri de noroc (art.18), cât şi revizorilor de firme (art.20) şi sunt, de asemenea , cerute date cu privire la sediile societăţilor, în temeiul legii din 31 mai 1999.

· Avocaţii nu figurează printre profesioniştii supuşi obligaţiei de declarare a suspiciunilor, fapt criticat de magistraţii luxemburghezi angrenaţi în lupta împotriva spălării banilor.

· Limitată, iniţial, la produsele provenite din traficul cu stupefiante, incriminarea spălării banilor a fost extinsă prin legea din 11 august 1998, infracţiunilor subadiacente crimei organizate.

· Infracţiunea de spălare a banilor, definită la art.506 Cod penal, constă în faptele:

· - de a facilita în mod conştient, prin orice mijloc, justificarea mincinoasă a originii bunurilor sau veniturilor provenite în special din:

· crime sau delicte în cadrul sau în relaţia cu o organizaţie criminală (prostituţie, proxenetism etc.);

· infracţiuni de corupţie;

· infracţiuni cu privire la arme şi muniţii.

· - de a-şi aduce concursul la o operaţie de plasare, de disimulare sau de conversie a obiectului sau a produsului, direct sau indirect, infracţiunilor enumerate;

· - de a achiziţiona, deţine sau utiliza produsul direct sau indirect al acestor infracţiuni, cunoscând originea lui.

· Infracţiunea de spălare a banilor este pasibilă de amendă de la 50.000 franci luxemburghezi (1240 euro) la 500.000 franci luxemburghezi (12.400 euro) şi cu pedeapsa cu închisoarea, între 1 şi 5 ani. Această pedeapsă este agravată prin închisoare de la 15 la 20 de ani, dacă infracţiunile de spălare a banilor constituie acte de participare la activitatea principală sau secundară a unei asociaţii sau organizaţii criminale.

· Luxemburg a optat deci, pentru o incriminare largă a spălării banilor, fără să adopte până acum principiul unei generalizări a infracţiunii de spălare a banilor. Acest refuz de generalizare a infracţiunii nu se sprijină pe argumente legate de eficacitate, ci se fondează pe probleme de principiu. Consiliul de stat şi parlamentarii consideră că generalizarea infracţiunii de spălare a banilor ar conduce la o răsturnare a sarcinii probei şi nu ar mai permite să se ţină cont de caracterul excepţional al obligaţiei de declarare a indiciilor de existenţă a spălării banilor.

· Prin urmare, adoptarea de către Luxemburg, la 14 iunie 2001, a legii prin care se aprobă Convenţia Consiliului Europei din 8 noiembrie 1990 referitoare la spălarea banilor proveniţi din crime, a permis precizarea regimului de confiscare specială aplicabil în cazul infracţiunii de spălare a banilor (art.10 al legii din 14 iunie 2001). Această confiscare vizează ansamblul bunurilor care formează obiectul sau produsul direct sau indirect al infracţiunilor de spălare a banilor, dar şi ansamblul bunurilor care i-ar fi substituite. Confiscarea poate, de asemenea, să privească, în ipoteza în care bunurile provenite din infracţiuni nu pot fi găsite, bunurile al căror proprietar este condamnatul şi a căror valoare corespunde bunurilor vizate de confiscare.

· *

*

*

· Serviciul împotriva spălării banilor al Parchetului de pe lângă Tribunalul Luxemburg este însărcinat, din 1993, cu culegerea şi examinarea declaraţiilor de suspiciune. În această calitate de destinatar al declaraţiilor de suspiciune, serviciul împotriva spălării banilor al Parchetului este interlocutorul diferitelor autorităţi de informare financiară existente în alte ţări (TRACFIN, CTIF, MOT etc.) şi reprezintă statul Luxemburg în instanţele internaţionale. Acest serviciu a semnat cu TRACFIN, la 9 noiembrie 1999, un acord bilateral.

· Cooperarea judiciară pe care o acordă statul Luxemburg este considerată ca fiind nesatisfăcătoare. În ciuda tuturor angajamentelor pe care şi le-a luat, prin ratificarea diferitelor tratate sau convenţii, Marele Ducat se află în centrul criticilor. Printre tratatele sau convenţiile ratificate de Luxemburg se numără următoarele:

· prin legea din 26 februarie 1965 - Tratatul de extrădare şi întrajutorare judiciară în materie penală între Belgia, Olanda şi Luxemburg;

· la 2 octombrie 2000 - Protocolul Adiţional la Convenţia de întrajutorare judiciară în materie penală din 20 aprilie 1959;

· la 12 septembrie 2001 aderă la Convenţia Consiliului Europei referitoare la spălarea banilor, depistarea, sesizarea şi confiscarea produselor crimei din 8 noiembrie 1990, după aprobarea legii la 14 iunie 2001;

· Luxemburg este parte şi la Convenţia referitoare la cooperarea judiciară în materie penală între statele membre ale UE din 29 mai 2000.

· Numeroase obstacole practice, juridice şi procedurale frânează cooperarea judiciară cu statul Luxemburg. Adoptarea de către acesta a unei legi naţionale cu privire la întrajutorarea judiciară internaţională în materie penală (8 august 2000) constituie un pas înainte pozitiv, dar nu decisiv. Această lege a intrat în vigoare la 10 octombrie 2000. Conţinutul acestei legi priveşte cererile de întrajutorare care au drept scop să facă statul Luxemburg să procedeze la o sesizare, o percheziţie sau orice alt act de instrucţie prezentând un grad de constrângere similar cu percheziţiile şi sesizările efectuate într-o bancă.

· În materia cooperării judiciare, Marele Ducat opune rezistenţă în sânul UE. Refuzul de a suprima căile de recurs faţă de comisiile rogatorii internaţionale constituie o piedică în realizarea obiectivelor definite după întâlnirea de la Tampere, în octombrie 1999, şi demonstrează o lipsă a încrederii mutuale faţă de celelalte ţări membre ale Uniunii, cu privire la calitatea şi capacitatea sistemelor lor juridice, în garantarea respectării drepturilor omului şi a libertăţilor fundamentale.

· Această atitudine ofensivă în planul principiilor, nu face altceva, în plan practic, decât să încetinească inutil procedurile judiciare care vizează reprimarea marii criminalităţi.

·  

·  

· 6. ReglementĂri INTERNE privind

· spălarea banilor

·  

·  

· Cadrul legal naţional prin care se reglementează acest fenomen de mare amploare internaţională este Legea nr.21/1999 pentru prevenirea şi sancţionarea spălării banilor. Intră sub incidenţa acestei legi, următoarele instituţii şi categorii de persoane:

· a) băncile, sucursalele băncilor străine şi instituţiile de credit;

· b) instituţiile financiare, cum ar fi:

· 
- fonduri de investiţii;

· 
- societăţi de investiţii;

· 
- societăţi de administrare a investiţiilor;

· 
- societăţi de depozitare, de custodie;

· - societăţi de valori imobiliare;

· 
- fonduri de pensii şi alte asemenea fonduri care efectuează următoarele operaţiuni: creditarea, incluzând printre altele, creditul de consum, creditul ipotecar, factoringul, finanţarea tranzacţiilor comerciale, inclusiv forfetarea, leasingul financiar, operaţiuni de plăţi, emiterea şi administrarea unor mijloace de plată, cărţi de credit, cecuri de călătorie şi alte asemenea, acordarea sau asumarea de garanţii şi subscrierea de angajamente, tranzacţii pe cont propriu sau în cadrul clienţilor, prin intermediul instrumentelor pieţei monetare, cecuri, ordine de plată, certificate de depozit, schimb valutar, produse financiare derivate, instrumente financiare legate de cursul valutar ori de rata dobânzilor, valori mobiliare, participarea la emiterea de acţiuni şi oferirea de servicii legate de aceste emisiuni, consultanţă acordată întreprinderilor în probleme de structură a capitalului, strategia industrială, consultanţă şi servicii în domeniul fuziunilor şi achiziţiilor de întreprinderi, intermedierea pe pieţele interbancare, administrarea de portofolii şi consultanţă în acest domeniu, custodia şi administrarea valorilor mobiliare;

· c) societăţile de asigurări şi reasigurări;

· d) agenţii economici care desfăşoară activităţi de jocuri de noroc sau de amanet;

· e) persoanele fizice şi juridice care acordă asistenţă de specialitate juridică, notarială, contabilă, financiar-bancară;

· f) orice altă persoană fizică sau juridică, prin acte în afara sistemului financiar-bancar.

· Prin prezenta lege s-a înfiinţat Oficiul Naţional de Prevenire şi Combatere a Spălării Banilor. Acest Oficiu este un organ de specialitate, cu personalitate juridică, aflat în subordinea Guvernului şi are sediul în Bucureşti.

· În scopul îndeplinirii obiectului său de activitate, care este prevenirea şi combaterea spălării banilor, acesta primeşte, analizează, prelucrează informaţii şi sesizează autorităţile abilitate prin lege.

· Acest Oficiu este format din câte un reprezentant al Ministerului Finanţelor, Ministerului Justiţiei, Ministerului de interne, Parchetului de pe lângă Curtea Supremă de Justiţie, Băncii Naţionale, Asociaţiei Române a Băncilor şi Curţii de Conturi.

· În conformitate cu prevederile internaţionale în domeniu, legea prevede o serie de proceduri de identificare a clienţilor şi de prelucrare a informaţiilor referitoare la spălarea banilor.

· Încălcarea prevederilor acestei legi atrage, după caz, răspunderea civilă, disciplinară, contravenţională sau penală. În cazul în care sunt îndeplinite condiţiile necesare pentru existenţa infracţiunii de spălare a banilor, aceasta se pedepseşte cu închisoare de la 3 la 12 ani.

· *

*

*

· În data de 13 mai 2002 a avut loc la Bucureşti Conferinţa Internaţională privind problematica şi măsurile adoptate în lupta împotriva spălării banilor. Această activitate a avut loc în cadrul unui Proiect PHARE, de înfrăţire instituţională (twinning), proiect ce beneficiază de o finanţare din partea Uniunii Europene.

· La Conferinţă au luat parte experţi renumiţi din cadrul instituţiilor internaţionale cu rol în combaterea spălării banilor. Aceştia au prezentat şi dezbătut evoluţii recente şi măsuri adecvate, la nivel internaţional, în lupta împotriva spălării banilor, contribuind astfel la schimbul de experienţă şi la cooperarea strânsă dintre instituţiile din România şi cele internaţionale, care activează în acest domeniu.

· "Spălarea banilor fiind o problemă internaţională, cooperarea este imperios necesară în lupta împotriva ei", a declarat Jonathan Scheele, Şeful Delegaţiei Comisiei Europene în România. "Nu numai că spălarea banilor în sine este o crimă, dar ea reprezintă şi o considerabilă resursă pentru alte crime şi / sau activităţi ilegale. De aceea, Comisia Europeană acordă o importanţă deosebită acestei probleme şi este pregătită să sprijine statele candidate, care şi-au luat ele însele angajamentul de a adopta şi implementa standardele Uniunii Europene şi pe cele internaţionale în acest domeniu. Pentru România, lupta împotriva şi controlul spălării banilor sunt esenţiale în eforturile de creare a unui mediu financiar sănătos."

·  

 

· 5.2 Marea Britanie

· Pieţele financiare londoneze şi centrele offshore britanice ar trebui să facă obiectul unei atenţii particulare, din cauza vulnerabilităţii lor la riscul spălării banilor, lucru pe care îl recunosc chiar autorităţile britanice, a existenţei unei legislaţii common law , care permite instrumentul juridic al "trusts" sau care favorizează constituirea societăţilor ecran, a absenţei unor reguli privind unele funcţii ale finanţelor, cum ar fi ale birourilor de schimb, ale agenţilor de transferuri electronice a fondurilor sau ale agenţilor specializaţi în crearea societăţilor.

· La aceste elemente obiective se adaugă grave dificultăţi apărute în cooperarea judiciară cu autorităţile britanice, făcând din aceste teritorii un paradis nu numai fiscal, bancar şi financiar, dar din nefericire şi unul judiciar. Regatul Unit al Marii Britanii se află în centrul criticilor majorităţii magistraţilor din Europa, angajaţi în lupta contra delincvenţei financiare.

· Marea Britanie, pe teritoriul căreia figurează prima piaţă financiară din lume, este foarte expusă. Dependinţele sale offshore, instrumente ale capitalismului financiar, constituie, în acelaşi timp, un refugiu pentru banii de provenienţă criminală.

· În noiembrie 2000, Comisia specială pentru dezvoltarea internaţională (Select Committe on International Development) a Camerei Comunelor, audia diverse persoane responsabile cu lupta împotriva spălării banilor, întrebându-se, în special, cum şi de ce Regatul Unit trece prin acest proces şi care sunt sectoarele şi instituţiile cele mai vulnerabile.

· Răspunzând parlamentarilor britanici, directorul Autorităţii pentru Servicii Financiare (FSA) arăta că, din ansamblul instituţiilor financiare, doar un număr restrâns - în jur de 10% - se preocupă cu seriozitate de calitatea sistemelor lor de control intern şi declara că acest lucru nu este suficient pentru a demonstra existenţa spălării banilor şi sublinia că trebuie să se facă eforturi mai mari cu privire la procedurile de prevenire şi detectare a riscurilor produse de spălarea banilor.

· Amploarea pieţei financiare din Londra şi multitudinea operaţiunilor financiare care se efectuează în fiecare zi, caracterul sofisticat al produselor care le sunt propuse, fac din ea un oraş foarte atrăgător pentru persoanele care se ocupă cu spălarea banilor.

· În urma unor estimări foarte recente, produsul intern brut al Londrei, evaluat pentru anul 2000 la 2.000 de miliarde de franci, reprezintă 21% din produsul intern brut al Regatului Unit al Marii Britanii. Prin comparaţie, dacă Londra era un stat, venitul său naţional ar fi fost mai important decât al Belgiei sau Suediei.

· În ultimii 10 ani, Londra a cunoscut o creştere economică în medie de 3% pe an. Dacă nivelul de trai este cu 10% mai ridicat decât în restul Marii Britanii, salariile sunt , în acelaşi timp, cu 30% mai mari decât în restul ţării.

· La ora actuală, Londra împarte cu oraşele Tokyo şi New York podiumul celor mai mari capitale mondiale ale finanţelor. În timp ce activităţile acestora două din urmă au, în cea mai mare parte, o origine naţională, Londra este, înainte de toate, un centru de afaceri şi o piaţă financiară internaţională.

· În Londra există mai multe bănci străine decât în orice alt centru financiar din lume. În aprilie 2001, Regatul Unit număra 481 de bănci străine, faţă de 287 în SUA, 187 în Franţa, 242 în Germania şi 92 în Japonia.

· În iulie 2000, băncile străine implantate la Londra gerau cam jumătate din activele bancare depuse în Regatul Unit, adică un total în jur de 17.000 miliarde de franci.

· În mod logic, băncile londoneze înregistrează cele mai mari dobânzi la împrumuturile bancare transfrontaliere, deţinând aproape o cincime din piaţa mondială. Bursa din Londra este, prin urmare, cea mai internaţională dintre toate bursele mondiale. Mai mult de 500 de societăţi originare din 60 de ţări sunt cotate la bursă. În 1999, 7,5 milioane de tranzacţii au fost efectuate asupra valorilor străine, ceea ce înseamnă mai mult de o treime din ansamblul tranzacţiilor realizate pe piaţa britanică.

· În sectorul asigurărilor, din 832 din companiile prezente pe piaţa engleză, 81 de companii sunt europene, reprezentând 12% din piaţa de asigurări generale şi 6% din piaţa de asigurări pe termen lung. Nivelul net al primelor de asigurări colectate se ridică la aproximativ 150 miliarde de franci, ceea ce face ca Regatul Unit să fie prima piaţă de asigurări.

· Activitatea de gestiune a activelor este, de asemenea, marcată de prezenţa portofoliilor străine, pentru că un sfert din fondurile gerate sunt proprietatea clienţilor sau instituţiilor europene sau străine.

· Londra şi New York sunt cele două oraşe care îşi dispută titlul de capitală mondială financiară. Londra reprezintă în continuare prima piaţă mondială pentru schimburile şi mărfurile specializate (metal, petrol etc.)

· Un studiu din 1999, efectuat de către Corporation of London, a analizat competitivitatea Londrei în comparaţie cu alte patru mari centre financiare: New York, Tokyo, Paris şi Frankfurt. În urma acestui studiu a reieşit că este mai puţin costisitoare efectuarea operaţiilor financiare în Londra, decât în celelalte centre. Atuurile Londrei constau mai ales în:

· folosirea limbii engleze, ca limbă internaţională a afacerilor;

· costuri de telecomunicaţii pentru firme, inferioare cu aproximativ 50% faţă de costurile europene;

· un nivel de impozitare redus, comparativ cu alte ţări ale Uniunii Europene.

· Alt factor care a favorizat dezvoltarea pieţei financiare a Londrei este crearea zonei euro, care în urma estimărilor experţilor ar trebui să conducă la crearea a 8200 de noi locuri de muncă şi care ar permite o creştere cu 0,4% a sectorului serviciilor în anul 2000.

· City - un stat în stat

· Termenul de City of London sau City corespunde unei realităţi geografice de aproximativ 1500 m2 , fie o suprafaţă mai mică de 2,8 km2 , care este referinţa utilizată pentru a desemna un City.

· City se distinge deLondra, care se întinde pe o suprafaţă de 610 mile2.. City desemnează un anumit tip de activităţi financiare existente în perimetrul Square Mile, dar care se pot practica şi în afara limitelor acestui perimetru. 

· În total, 75% din serviciile din sectorul financiar sunt implantate geografic în City, iar 15% din cele rămase se găsesc la graniţa acestui perimetru.

· City este, de asemenea, o entitate instituţională, cu autorităţi locale şi reprezentanţi în materie de justiţie şi poliţie proprii. Autoritatea locală a acestui City este "Corporation of London", a cărui competenţă geografică se întinde puţin peste perimetrul City-ului, aceasta spre beneficiul rezidenţilor săi, al oamenilor de afaceri şi al tuturor celor care lucrează şi care asigură dezvoltarea şi funcţionarea serviciilor municipale.

· *

*

*

· Sensibilizat în faţa riscului pe care îl reprezintă spălarea banilor, având în vedere dimensiunea şi caracteristicile pieţei sale financiare, Regatul Unit al Marii Britanii s-a înarmat cu un dispozitiv juridic clasic de luptă împotriva spălării banilor, dar nu a consacrat până în prezent decât mijloace operaţionale foarte modeste. Numărul de urmăriri şi condamnări penale pentru spălarea banilor este destul de scăzut în Marea Britanie: 100 de procese au fost intentate pentru acest lucru între 1986 şi 1996, dintre care 16 în 1993 (7 condamnări), 11 în 1994 (5 condamnări) şi 29 în 1995. Prin comparaţie, în aceeaşi perioadă, Italia a avut intentate, pentru spălarea banilor, 538 de procese şi SUA 2034.

· Există, deci, o disproporţie flagrantă între dimensiunea pieţei financiare britanice, care, prin mărimea ei, pune probleme de supraveghere şi control al activităţilor tuturor băncilor, instituţiilor şi intermediarilor financiari şi fragilitatea mijloacelor angajate în lupta împotriva fenomenului de spălare a banilor şi a delincvenţei financiare.

· Această stare de fapt nu a scăpat responsabililor politici britanici, pentru că arsenalul juridic şi structurile instituţionale angajate în lupta contra criminalităţii financiare şi a spălării banilor au făcut obiectul unei analize critice, atât din partea experţilor guvernamentali, cât şi a parlamentarilor.

· În 1997, încă de la venirea sa la putere, primul ministru Tony Blair a hotărât supunerea tuturor serviciilor financiare unei autorităţi unice, care să se substituie multiplelor autorităţi existente până atunci în fiecare sector (băncile, bursa, asigurările etc.).

· Crearea FSA a răspuns voinţei declarate de a instaura o poliţie a pieţei financiare a Londrei. Această autoritate unică de control şi de reglementare a serviciilor financiare este, în mod expres, însărcinată cu lupta împotriva spălării banilor, definită ca un obiectiv prioritar.

· În anii 1990 Regatul Unit s-a înarmat cu o legislaţie împotriva acestui fenomen, comparabilă cu cea a ţărilor membre GAFI.

· În plan represiv, Criminal Justice Act (CJA) din 1993 a lărgit câmpul delictului de spălare a banilor la produsele activităţilor ilegale, altele decât traficul de droguri sau terorismul. Spălarea banilor, născută din traficul de stupefiante, este reglementată de Drug Trafficking Act din 1994. În ceea ce priveşte spălarea banilor rezultaţi din produse ale activităţilor teroriste, aceasta rămâne supusă unei legislaţii specifice.

· Terrorism Act 2000, în vigoare din februarie 2001, a abrogat Prevention Terrorism Act, din 1989. Art. 18 al acestei legi prevede că toate persoanele care participă sau se raportează la o operaţiune care facilitează reţinerea sau controlul de către o altă persoană, a averilor de origine teroristă, prin disimulare, transfer în altă jurisdicţie, transfer prin reprezentant sau prin orice alt mijloc, comit infracţiunea de spălare a banilor, pasibilă de o pedeapsă care poate ajunge până la 14 ani de închisoare. În temeiul art.19 al aceleiaşi legi, orice persoană care suspectează un asemenea act de spălare a banilor este obligată să facă o declaraţie autorităţilor competente, fără să i se impună încălcarea regulilor secretului sau al confidenţialităţii.

· În plan preventiv, Money Laundering Regulations (MLR), adoptată în 1993, impune băncilor, instituţiilor financiare nebancare sau firmelor de plasament în valori mobiliare, o serie de reguli împotriva spălării banilor. Aceste reguli au intrat în vigoare la 1 aprilie 1994 şi, până la crearea FSA, revenea organismelor profesionale de autoreglementare să asigure respectarea acestor reguli de către aderenţii lor.

· Un ansamblu de instrucţiuni (Guidance Notes), destinat băncilor şi instituţiilor financiare, a fost introdus în 1990. Aceste instrucţiuni sunt aplicabile tuturor băncilor, instituţiilor de credit, cât şi tuturor firmelor sau indivizilor care intervin în materia investiţiilor, în sensul legii, asupra serviciilor şi pieţelor financiare, a companiilor de asigurări. Instrucţiunile au fost revizuite în februarie 2001, în scopul special al aprofundării procedurilor de identificare.

· În plan operaţional, britanicii au optat pentru un sistem de declaraţii sistematice a tuturor operaţiunilor suspecte, declaraţii adresate Serviciului Naţional de Informare a Criminalităţii, National Criminal Intelligence Service - N.C.I.S. şi au decis, în 1997, să supună ansamblul sectoarelor şi activităţilor financiare unei autorităţi de control şi reglare unice, FSA.

· În cadrul N.C.I.S. funcţionează o unitate specializată, Economic Crime Unit (ECU), care reprezintă unitatea de informare financiară a Regatului Unit, echivalentul TRACFIN din Franţa. Această unitate exercită funcţiile clasice de studiere a fenomenului de spălare a banilor şi a crimei organizate, de consiliere şi de formare, precum şi de reprezentare în instanţele internaţionale (reprezentanţii ECU fac parte din delegaţia britanică a GAFI; ECU este membră a grupului Egmont).

· Mai presus de toate, însă, ECU este destinatara celor 15.000 de declaraţii anuale de tranzacţii financiare suspecte - Suspicious Transactions Reports (STR) - pe care le analizează înainte de a le transmite pentru anchetă autorităţilor competente.

· Într-un raport din iunie 2000, referitor la confiscarea produselor crimei (Recovering the Proceeds of Crime), experţii PIU, Performance and Innovation Unit, au consacrat o dezbatere specială pentru întărirea dispozitivului anti-spălare a banilor, fixând următoarele obiective:

· creşterea utilizării declaraţiilor de tranzacţii suspecte în scopul permiterii unei mai bune aplicări a legii;

· sporirea cantităţii şi calităţii acestor declaraţii de fapt pentru instituţiile mai expuse spălării banilor, inclusiv birourile de schimb şi intermediarii însărcinaţi cu efectuarea transferurilor de fonduri;

· creşterea numărului urmăririlor şi condamnărilor pentru spălarea banilor.

· Elaborarea de către FSA a unor noi reguli 

· împotriva spălării banilor: Money Laundering Rules

· În aprilie 2000, FSA a expus într-un raport (Consultation Paper 46 sau CP 46) maniera prin care înţelege să intervină în lupta împotriva spălării banilor, în aplicarea legii cu privire la serviciile financiare (Financial Services and Markets Act 2000).

· Bazându-se pe ceea ce numeşte o "filozofie comună a acţiunii comune" (joined up philosophy), FSA a definit un ansamblu de norme care susţin şi subliniază dispoziţiile legii din 1993 şi completează ansamblul de reguli şi instrucţiuni conţinute în ghidul elaborat de către Joint Money Laundering Steering Group (JMLSG), la care se referă în mod explicit. Aceste reguli au fost elaborate de către FSA, în colaborare cu specialişti în finanţe, în aprilie 2000.

· Aceste reguli elaborate de FSA se aplică pe teritoriul Regatului Unit, dar în acelaşi timp, ele se aplică şi instituţiilor supuse regulilor FSA, cum ar fi filialele situate în afara teritoriului Regatului Unit.

· Criticile experţilor şi parlamentarilor britanici 

· cu privire la dispoziţiile contra spălării banilor

· Necesitatea schimbării şi revigorării legislaţiei a fost subliniată de către parlamentarii Camerei Comunelor, membrii ai comisiei de anchetă parlamentară, care au adus în atenţia Guvernului, în cel de-al IV-lea raport, un ansamblu de recomandări destinate îmbunătăţirii dispozitivului de luptă împotriva acestui fenomen.

· Aceştia au declarat că spălarea banilor constituie un obiectiv major pentru Regatul Unit şi au considerat că răspunsul actual la această problemă, atât din punct de vedere structural, cât şi din punct de vedere legislativ, a fost marcat de o insuficientă coordonare, având un caracter fragmentar.

· Din punct de vedere al legislaţiei contra spălării banilor, experţii au propus o simplificare a acesteia, prin crearea unei infracţiuni unice de spălare a banilor, care ar permite acoperirea cazurilor unde sunt îndreptăţiţi să creadă că acuzatul a beneficiat de produsele unei crime.

· Faptul că actualmente există trei tipuri de spălare a banilor, în funcţie de provenienţa capitalului (din trafic de droguri, din activităţi teroriste sau din alte infracţiuni penale grave) este considerat ca un factor de complicaţie inutilă.

· Experţii PIU s-au pronunţat astfel, în favoarea creării unei infracţiuni unice de spălare a banilor, care nu ar distinge între capitalurile provenite din traficul de droguri sau din alte infracţiuni subsidiare. Ei mai propun autorităţilor competente să urmărească mai mult infracţiunile de spălare a banilor, concentrându-se mai mult asupra sectoarelor unde există acest risc, precum şi crearea unei formaţiuni la nivel înalt însărcinate cu anchetele financiare născute din afaceri de spălare a banilor.

· Lucrările recente ale FSA

· Cu privire la problema spălării banilor, FSA a fixat un număr de obiective, vizând în special:

· evaluarea solidităţii procedurilor de control intern şi a mecanismelor contra spălării banilor cu care instituţiile s-au dotat în aplicarea "Regulilor 1993";

· identificarea activităţilor şi sectoarelor financiare cel mai ameninţate de riscul spălării banilor;

· definirea răspunsurilor adaptate la importanţa şi la natura lipsurilor constatate în aplicarea regulilor împotriva spălării banilor;

· stabilirea profilului tip al evoluţiei spălării banilor în sectorul financiar şi insistarea asupra societăţilor cu privire la riscurile la care se expun în cazul nerespectării legislaţiei (Regula 93 şi regulile edictate de FSA).

· Aceste lipsuri legislative constituie o imensă lacună în sistemul Regatului Unit, permiţând spălătorilor de bani să dispună de societăţi ecran, ale căror statute garantează opacitatea tranzacţiilor şi anonimatul beneficiarilor.

· Sistemul judiciar

· Regatul Unit al Marii Britanii este un stat al cărui instituţii au fost, în mod progresiv, formate prin tradiţii şi uzanţe, unde jurisprudenţa a devenit, de-a lungul secolelor, normă de drept şi care a făcut întotdeauna dovada unei concepţii protectoare a drepturilor individului şi, în special, a dreptului de proprietate.

· Particularităţile locale şi regionale sunt numeroase. Tribunalele şi forţele poliţieneşti reflectă o înrădăcinare locală foarte marcată, atât în structură, cât şi în modul de funcţionare. Regatul Unit numără 43 de unităţi regionale de poliţie, fiecare având propriul sistem informatic şi propriile frecvenţe de radio.

· Repartiţia atribuţiilor între poliţie, care anchetează, şi tribunalele, care judecă sau care autorizează acte coercitive de procedură, este mai tranşantă decât în alte ţări. Regatul Unit nu are, astfel, nici Parchet, nici judecător de instrucţie.

· Serious Fraud Office

· Biroul pentru fraude grave (SFO) este o instituţie creată prin legea referitoare la justiţia criminală, în 1987, în scopul examinării şi rezolvării dosarelor de fraude grave şi complexe, adică delincvenţa financiară.

· SFO este un organism judiciar independent de alte ministere, care este direct supus procurorului general al Regatului Unit, la fel ca şi Crown Prosecution Service sau ca agentul judiciar al Ministerului Finanţelor. Acest serviciu dirijează investigaţiile poliţiei sau le conduce el însuşi, atunci când este vorba de o delincvenţă financiară de mare amploare, şi declanşează urmăririle în faţa tribunalelor. Acest serviciu este compus din contabili, avocaţi, anchetatori financiari, cât şi experţi informaticieni. El tratează anual în jur de 90 de dosare, în care sunt în joc sume foarte ridicate.

· SFO dispune de puteri de investigaţie coercitive care îi permit să nu aibă nevoie de autorizaţia tribunalului în conduita anchetelor financiare. Faptul că este competent în materia marilor delincvenţe financiare, unde dimensiunea internaţională este foarte prezentă, conduce, de asemenea, la adaptarea unei posturi favorabile cooperării judiciare.

· În ceea ce priveşte cooperarea judiciară, unele Teritorii ale Coroanei dispun de instituţii istorice care condiţionează cooperarea judiciară cu respectarea legilor proprii, ceea ce duce la divergenţe.

· Aceste micro-teritorii prezintă, uneori, caracteristici comune care nu facilitează cooperarea judiciară şi care ţin la respectarea tradiţiei anglo-saxone a normelor lor. Autonomia instituţională afirmată a acestor teritorii, adăugată la tradiţia juridică anglo-saxonă, nu face decât să îngreuneze şi mai mult sarcina anchetatorilor şi a autorităţilor judiciare continentale. Câteva din aceste teritorii sunt: Gibraltar, Insula Man şi Jersey. Se consideră că presiunea exercitată de către Regatul Unit asupra acestor teritorii este insuficientă.

· În Raportul din iunie 2000 cu privire la confiscarea produselor crimei, experţii britanici nu au omis să reamintească responsabilitatea Regatului Unit faţă de un număr de jurisdicţii offshore, subliniind că sarcina de a lua măsuri pentru încurajarea acestor teritorii să se conformeze regulilor jocului internaţional aparţine Regatului Unit.

· Multe centre financiare offshore se află la un nivel foarte scăzut în ceea ce priveşte normele juridice destinate luptei contra criminalităţii financiare, evaziunii fiscale etc.

· Regatul Unit are o responsabilitate specială în aceste regiuni, în temeiul raporturilor constituţionale care îl alătură unui număr de teritorii din toată lumea, care s-au specializat în îndeplinirea serviciilor financiare offshore.

· Teritoriile Coroanei - Insula Man, Guernesey şi Jersey - precum şi şapte din teritoriile de peste mări (overseas teritories) - Gibraltar, Insulele Caiman, Bermude, Insulele Turks at Caicos, Anquilla, Montserrat - au dezvoltat centre financiare semnificative, oferind servicii offshore clienţilor din lumea întreagă.

· Numărul şi dinamismul acestor centre offshore conduc, uneori, la întrebări cu privire la voinţa politică reală a Regatului Unit.

· Asociaţia Bancherilor Britanici (British Bankers Association - BBA) a publicat o listă a ţărilor a căror legislaţie şi reglementări financiare ar trebui să fie la un nivel echivalent cu cel al Regatului Unit. Este surprinzător să se constate că, alături de Germania, Statele Unite sau Franţa, Aruba şi Antilele olandeze, se găsesc Gibraltar, Insula Man, Guernesey şi Jersey, cu toate că nu figurează pe această listă, acestea fiind considerate ca dispunând de o legislaţie contra spălării banilor de acelaşi grad şi calitate cu cea a Marii Britanii. Această includere nu a scăpat severelor critici ale experţilor americani.

· În manieră mai generală, bancherii din Regatul Unit iau în considerare relaţiile financiare cu instituţiile care aparţin ţărilor şi teritoriilor necooperante, care figurează pe lista întocmită de GAFI.

· În octombrie 2000, GAFI a constatat unele progrese întreprinse de către majoritatea acestor state "înscrise". Pornind de la această constatare, BBA a estimat că instituţiile financiare britanice puteau să ţină cont de acest element de progres legislativ în aplicarea obligaţiilor lor de diligenţă. Această promptitudine a bancherilor şi autorităţilor Regatului Unit de a accepta nominalizarea acestor teritorii recunoscute ca jurisdicţii echivalente cu a lor, este comparată cu angajamentele luate de Marea Britanie în sânul Uniunii Europene, la întâlnirea de la Tampere, în octombrie 1999.

· În ultimii doi ani, însă, nu s-au produs schimbări semnificative, existând încă grave insuficienţe care caracterizează legislaţiile contra spălării banilor a acestor centre offshore, care au fost calificate de către experţii Offshore Group of Banking Supervisions (OGBS) ca fiind "jurisdicţii de tranziţie".

· 5.3 Elveţia

· Lucrările Misiunii s-au oprit şi asupra condiţiilor de luptă împotriva spălării banilor în Elveţia. 

· În urma repetatelor scandaluri politico-financiare, Elveţia s-a înarmat, din punct de vedere juridic, cu un ansamblu de măsuri specifice, destinate luptei împotriva spălării banilor. Cu toate acestea, aplicarea legii în acest domeniu se loveşte de grave reticenţe şi inerţii din partea actorilor pieţei financiare.

· În mod negativ calificată ca "centru offshore" de către experţii internaţionali, Elveţia, un veritabil "magnet" al finanţelor mondiale, a pus în scenă o strategie bine ordonată de captare a capitalurilor venite din lumea întreagă.

· Venituri nedeclarate, averi ale dictatorilor, comisioane oculte, toate aceste fonduri îşi găsesc refugiul în Confederaţia elveţiană, unde sunt eficient şi discret gerate de către profesionişti ai finanţelor. Intermediarii financiari gerează astfel, conturi în Elveţia ale miilor de societăţi offshore, în spatele cărora se ascund adevăraţii beneficiari ai sumelor.

· Autorităţile federale elveţiene nu au fost încă capabile să combată cu eficacitate aceste mecanisme fiduciare, care se regăsesc sistematic utilizate în scopul spălării banilor. Confederaţia elveţiană nu va putea, pe de altă parte, să continue să stea în espectativă, în raport cu ceilalţi vecini din Uniunea Europeană, cu privire la problema fiscală şi la cea a întrajutorării judiciare. Cooperarea judiciară, încă obstrucţionată de inutile căi de recurs, va trebui uşurată şi nu va mai trebui ca excepţia fiscală să-i fie opozabilă.

· Din punct de vedere al structurii, Elveţia nu este un stat, ci un ansamblu de suveranităţi locale. Structura Elveţiei poate fi comparată cu cea a Statelor Unite. Ea reprezintă o reuniune de cantoane, aşa cum SUA reprezintă o reuniune de state. Toate cantoanele au propria lor organizare şi se bucură de o foarte mare libertate, atâta timp cât respectă forma republicană şi asigură exercitarea drepturilor politice.

· Elveţia beneficiază de o pondere economică şi financiară pe care modestia numărului populaţiei şi a resurselor nu pare să o autorizeze. Dincolo de imaginea unei ţări paşnice, ţara ciocolatei, a Matterhornului şi a laptelui proaspăt, Elveţia este însă, după cum am mai spus, un veritabil "magnet" al finanţelor mondiale. Renumele pieţei financiare elveţiene nu datează de ieri, ci se bazează pe o tradiţie seculară.

· Deşi secretul bancar decurge din Legea bancară elveţiană din 1934, Elveţia rămâne constantă în ceea ce priveşte secretul bancar şi în zilele noastre. Un sondaj efectuat de curând de Institutul de Cercetare al Asociaţiei elveţiene a bancherilor (ASB) indică faptul că 77% dintre elveţieni susţin "concepţia actuală a obligaţiei păstrării secretului bancar". Din acelaşi sondaj a reieşit că 66% din persoanele interogate consideră ca fiind "pozitiv", chiar "foarte pozitiv", raportul pe care îl întreţin cu piaţa financiară elveţiană.

· Elveţia reprezintă o piaţă financiară în plină expansiune, băncile în Elveţia constituind un sector în continuă dezvoltare.

· La 31 decembrie 1999, Banca Naţională din Elveţia enumera 372 de bănci implantate pe teritoriul elveţian şi supuse controlului său, acestea fiind fie organisme bancare cu sediul în Elveţia, fie filiale şi sucursale bancare străine pe teritoriul Elveţiei.

· Sub efectul conjugat al secretului bancar, al unei fiscalităţi preferenţiale acordate nerezidenţilor, al multitudinii structurilor şi serviciilor financiare, scăpând de orice formă de control şi supraveghere, Elveţia, în mod inevitabil, atrage pe teritoriul său nu numai pe cei care fug de impozitele naţionale, dar şi pe toţi criminali interesaţi să-şi plaseze averile.

· Sub presiunea scandalurilor repetate, Elveţia s-a dotat progresiv cu un ansamblu de norme împotriva spălării banilor, foarte complet. Măsurile anti - spălare a banilor luate de către Elveţia sunt, pe de-o parte, conţinute în Codul penal elveţian şi Legea federală cadru din 10 octombrie 1997 cu privire la spălarea banilor (cunoscută ca legea LBA) şi, pe de altă parte, într-un ansamblu de reguli edictate de către bancheri - Convenţia de diligenţă a băncilor, directive şi circulare ale Comisiei federale a băncilor - care au precedat sau completat intervenţia legislatorului.

· Infracţiunea specifică de spălare a banilor se referă la produsele tuturor activităţilor criminale, iar profesiunile sau activităţile supuse obligaţiei de a anunţa - echivalentă declaraţiei de suspiciune - sunt foarte numeroase.

· Pe lângă actori economici în mod obişnuit avuţi în vedere (bănci, birouri de schimb etc.), Elveţia i-a supus obligaţiei declaraţiei de suspiciune şi pe avocaţi şi notari şi, într-o manieră generală, ansamblul intermediarilor financiari nonbancari, cum ar fi geranţii averilor, negociatorii de valori mobiliare, dar şi responsabilii hotelieri sau ai căilor ferate federale care au o activitate de schimb. Biroul de comunicaţii, sau MROS, cum este numit, primeşte declaraţiile de suspiciune pe care le transmite, după caz, justiţiei.

· În mai 2000, Elveţia a incriminat corupţia funcţionarilor, ceea ce, în consecinţă, a adăugat actele de corupţie printre infracţiunile prealabile spălării banilor, indiferent dacă acestea sunt produse în Elveţia sau în străinătate. În cadrul procedurilor de revizuire a Codului său penal, se reflectează şi la posibilitatea stabilirii unei responsabilităţi subsidiare a întreprinderii, care ar putea să fie, de asemenea, sancţionate, nu numai angajatul care ar spăla banii sau ar corupe un funcţionar, în cazul în care acesta din urmă tolerează asemenea practici.

· Constituie circumstanţă agravantă şi justifică o represiune sporită (5 ani de închisoare şi un milion de franci elveţieni amendă), fapta de a acţiona ca membru al unei organizaţii criminale, de a acţiona ca membru al unei bande formate în scopul dedicării "în manieră sistematică" spălării banilor sau în scopul realizării unei cifre de afaceri sau a unui câştig important, făcând o meserie din spălarea banilor. Spălarea banilor este, de asemenea, pedepsită, în cazul în care infracţiunea principală a fost comisă în străinătate şi când este pedepsită şi în statul unde a fost comisă (art.305 bis, alin.2 Cod penal).

· Această exigenţă de reciprocitate limitează posibilităţile, pentru Elveţia, de a pedepsi spălarea banilor, chiar dacă, în practică, infracţiunile principale subsidiare spălării banilor pedepsite în Elveţia, sunt pedepsite, de asemenea, în ţările străine.

· În mai 1991, Comisia federală a băncilor a publicat o decizie, prin care îi obligă pe intermediarii financiari - avocat, notar, gerant de avere - să comunice numele mandanţilor săi, băncilor.

· Până în prezent, bancherii ar trebui să cunoască numele clienţilor lor, în aplicarea convenţiei de diligenţă, ei putând să se dispenseze de această formalitate, în cazul în care clientul era el însuşi reprezentat de un avocat, un notar, un fiduciar sau un gerant de avere. Intermediarul financiar atesta că existenţa acestui drept i-a fost adusă la cunoştinţă.

· Pentru a răspunde exigenţelor GAFI - din care Elveţia face parte - exprimate în iulie 1989, CFB a decis să numai accepte deschiderea de conturi anonime.

· Conturile numerotate, în cazul cărora identitatea titularului nu este cunoscută decât de un număr foarte restrâns din rândul înalţilor responsabili ai băncilor, sunt, în schimb, întotdeauna autorizate în Elveţia şi există în număr foarte mare. Acest tip de conturi nu constituie un obstacol în lupta împotriva spălării banilor, pentru că existenţa lor nu împiedică procedurile judiciare.

· Cu toate acestea, rămâne posibil ca un avocat sau un notar, supus secretului profesional, să nu dezvăluie identitatea clientului, având dreptul să-l reprezinte, caz în care efectuează un număr de operaţiuni definite cu exactitate, ceea ce Convenţia de diligenţă a băncilor numeşte Formularul R. De exemplu, este vorba despre depuneri de sume plătite în avans sau de cheltuieli de procedură, ori de depuneri de valori patrimoniale afectate de realizarea unor operaţiuni precise, cum ar fi partajul succesoral sau lichidarea regimului matrimonial. Gestiunea de avere este exclusă de la această posibilitate de reprezentare.

· Legea-cadru cu privire la spălarea banilor-

· 10 octombrie 1997 (Legea L.B.A.)

· Prevăzând penalizarea spălării banilor, legea combină pedepsele privative de libertate (până la 5 ani de închisoare) cu amenzile de până la 1 milion de franci elveţieni. Astfel, Elveţia consideră că s-a înarmat cu un dispozitiv "caustic", îndemnând bancherii şi profesioniştii financiari la vigilenţă.

· În practică, această legislaţie nu a adus schimbări însemnate în starea de fapt. Autorităţile penale nu au reţinut, în aplicarea dreptului de comunicare, decât câteva zeci de declaraţii de suspiciune, Elveţia continuând, în cursul anilor ’ 90, să primească în masă capitaluri dubioase şi, în special, bani murdari din ţările din Est, dar şi din ţările din Uniunea Europeană.

· Dispozitivul penal şi reglementar al Elveţiei scoate la iveală incapacitatea de a opri fluxul afacerilor delincvenţei financiare, care atinge, în special, cantoanele Zü rich, Lugano şi Geneva. Unii magistraţi elveţieni, puternic angajaţi în această problemă, subliniază faptul că este nevoie de mult timp pentru a face lucrurile să evolueze, considerând că democraţia elveţiană va fi ameninţată în viitor.

· De la adoptarea legii cu privire la spălarea banilor, Comisia Federală a Băncilor (CFB) a adoptat o nouă Circulară (98-1) cu privire la spălarea banilor, care a abrogat-o pe cea anterioară. Acest nou text a adus câteva modificări prevederilor anterioare, după părerea CFB destul de modeste, având în vedere că prevederile LBA au fost, în mod special, aliniate principalelor nevoi în materie de organizare, comportament şi documentare. Adaptările privesc, în special, lărgirea câmpului de aplicare a dispozitivului de luptă, dincolo de domeniul bancar, în limita competenţei CFB (fonduri de plasare şi negociatori în valori imobiliare), instaurarea obligaţiei de a anunţa suspiciunile şi formalizarea regulilor aplicabile averilor personalităţilor politice importante.

· Într-o nouă versiune a Convenţiei de diligenţă a băncilor, (intrată în vigoare în iulie 1998), sunt cuprinse dispoziţii mai stricte cu privire la anumite puncte, în special în ceea ce priveşte acceptarea mandatelor de gestiune a averilor, în comparaţie cu cele depuse de terţi, precum şi cel al executării operaţiunilor de comerţ, fără legătură cu conturile existente în bănci.

· Băncile elveţiene sunt destul de puţin implicate în lupta împotriva spălării banilor. Asociaţia elveţiană a bancherilor (ASB) a manifestat o aparentă dorinţă de a face din Elveţia una dintre pieţele financiare cele mai ireproşabile. Ea s-a angajat în această dorinţă de mai bine de 20 de ani, elaborând Convenţia de diligenţă a băncilor, care în prezent a ajuns la a V-a ediţie, şi care constituie textul de referinţă al bancherilor elveţieni.

· ASB a publicat numeroase recomandări interpretative privind, în special, aplicarea Legii-cadru LBA din 1997, cum ar fi recomandarea referitoare la blocarea conturilor.

· LBA este o lege-cadru care răspunde principiului de autoreglementare. Spre deosebire de autoreglementarea născută din practică (cazul băncilor), autoreglementarea intermediarilor financiari rezultă din lege. Punerea ei în aplicare a întâlnit dificultăţi legate de numărul profesioniştilor avuţi în vedere, precum şi de definirea activităţilor vizate.

· Actualmente, Elveţia nu ajunge să pună în practică, în intervalele prevăzute, acest mecanism sofisticat, fondat pe autodisciplina actorilor economici, dar care, în final, lasă autorităţile federale într-o poziţie de retragere.

· LBA extinde dispozitivul de represiune asupra intermediarilor financiari, adică asupra persoanelor care, cu titlu profesional, "acceptă, păstrează în depozit sau ajută să plaseze sau să transfere valorile patrimoniale aparţinând terţilor" (art.2 alin.3).

· Legislatorul a înţeles, de asemenea, să supună legii:

· pe gestionarii averilor şi pe consilierii în materie de plasament;

· pe toate persoanele care propun operaţiuni de credit (credite de consum, credite ipotecare, tranzacţii comerciale, leasing etc.) şi, în manieră generală, pe toate persoanele care propun finanţarea tranzacţiilor comerciale;

· pe furnizorii de servicii în domeniul "traficului de plăţi", viramentelor electronice în contul terţilor, emiterii sau gestiunii mijloacelor de plată, cum ar fi cărţile de credit, cecuri de călătorie etc.;

· pe cei care oferă sau distribuie părţi din fonduri plasate în Elveţia sau în străinătate;

· pe toţi cei ce fac comerţ pentru propriul lor interes sau al terţilor, cu bancnote, monezi, instrumente ale pieţei monetare, metale preţioase, materii prime sau valori imobiliare.

· Această listă nu este limitativă, putând să cadă sub incidenţa LBA şi alte persoane sau activităţi.

· Punerea în aplicare a legislaţiei contra spălării banilor a avut ca efect deplasarea spălătorilor de bani către alte domenii de intervenţie, în special spre sectoarele industriale şi comerciale, care nu sunt cuprinse în acest dispozitiv.

· Deşi Elveţia este semnatară a numeroase convenţii internaţionale, cum ar fi Convenţia europeană de întrajutorare judiciară internaţională în materie penală din 20 aprilie 1959, precum şi a numeroase acorduri de cooperare poliţienească, sau în materie poliţienească şi vamală, precum şi alte tratate şi acorduri multilaterale sau bilaterale, ea refuză, în materia cooperării judiciare internaţionale, să acorde asistenţă, într-o serie de situaţii de excepţie, considerate clasice, şi anume:

· violarea art.5 - ilegalitatea detenţiei, necomunicarea celui interesat a motivelor pentru care este arestat, absenţa controlului judecătorului - şi a art.6 - respectarea dreptului de apărare, a dreptului de a fi judecat de un tribunal ordinar, respectarea prezumţiei de nevinovăţie - din Convenţia europeană a drepturilor omului;

· urmăririle angajate din cauza opiniilor politice, a apartenenţei la un grup social determinat sau la o etnie, la o religie sau naţionalitate etc.;

· violarea principiului non bis in idem, atunci când o autoritate străină solicită asistenţă într-un caz care a făcut deja obiectul unei proceduri penale în Elveţia;

· atentatul la interesele importante ale Elveţiei.

· În afară de aceste situaţii clasice, Elveţia refuză şi acordarea cooperării judiciare în materie fiscală. Elveţia nu a ratificat Protocolul adiţional nr. 99 din 17 martie 1978 al Convenţiei europene de întrajutorare judiciară internaţională (CEEJ).

· Această alegere apare ca o ultimă exprimare a strategiei elveţiene de captare a capitalurilor străine, fără a lua în considerare originea lor.

· În acest scop, Confederaţia a hotărât adoptarea unei concepţii largi privind infracţiunea fiscală, aceasta considerându-se ca fiind "orice act destinat să reducă o contribuţie fiscală, care are drept scop sustragerea de la impozitare a drepturilor vamale sau a altor contribuţii publice".

· Cu toate că refuză acordarea ajutorului judiciar, Elveţia admite trei excepţii. Astfel, ea acordă ajutor:

· - în cazul în care procedura vizează justificarea persoanei urmărite;

· - în cadrul convenţiei cu SUA, în cazul în care cererea vizează urmărirea penală a membrilor conducători ai crimei organizate în SUA;

· - în cazul în care nu mai este vorba de evaziune fiscală, ci de escrocherie fiscală, situaţie care combină delictul fiscal cu cel penal.

· Principiul este următorul: când o procedură străină vizează o infracţiune care în Elveţia poate fi calificată drept escrocherie în materie fiscală, ajutorul judiciar poate fi acordat. Escrocheria în materie fiscală este considerată ca fiind o "escrocherie în materie de contribuţii", în sensul art.14 alin.2 al legii federale cu privire la dreptul penal administrativ adică, spre exemplu, sustragerea frauduloasă a redevenţelor comisă prin mijloace de indicare modificate, falsificate sau materialmente inexacte.

· Logica autoreglementării, care, prin construcţie, plasează autorităţile federale într-un câmp de intervenţie subsidiar, pe de-o parte, şi principiul federalismului, care acordă cantoanelor o largă autonomie în materie penală, pe de altă parte, au dus la faptul că statul federal Elveţia nu se angajează decât indirect în lupta împotriva spălării banilor şi nu consacră decât mijloace extrem de limitate acestei acţiuni.

· 5.4 Luxemburg

· Luxemburgul este unul dintre cele mai bogate state din lume, urmat în clasament de SUA şi Elveţia. În 1999, venitul naţional brut pe cap de locuitor era în jur de 38.000 dolari faţă de 35.000 dolari în SUA şi 30.000 dolari în Elveţia.

· Piaţa forţei de muncă în Luxemburg este caracterizată, pe de-o parte, de puternica proporţie a lucrătorilor transfrontalieri, care reprezintă mai mult de 90.000 (o treime din forţa de muncă a Luxemburgului) şi, pe de altă parte, de o simbolică rată a şomajului, evaluată la 3,6% în noiembrie 2000.

· Rata de creştere a economiei luxemburgheze - 5% în medie în ultimii 20 de ani - a înregistrat în continuare progrese, atingând 7,5% în 1999 şi 8% în 2000, explicându-se prin dinamismul sectorului său financiar, care reprezintă astăzi mai mult de o treime din bogăţia naţională.

· Expus fenomenului de spălare a banilor, din punct de vedere structural, pentru că s-a construit în mod deliberat în stat financiar, Luxemburgul a fost ridicat de către Forumul de Stabilitate Financiară (FSF) la rangul de "paradis fiscal". El a fost clasat de către FSF în prima grupă a statelor, unde figurează şi Elveţia, Guernesey, Insula Man şi Jersey.

· Autorităţile luxemburgheze au reacţionat rapid la această decizie, estimând că, criteriile reţinute pentru această calificare nu se aplică în Luxemburg.

· Spre deosebire de alte state, ca Elveţia sau Anglia, Luxemburg nu a avut o tradiţie bancară şi financiară. Chiar dacă holdingurile au fost create în 1929 pentru a atrage capitalurile străine în Luxemburg, piaţa financiară luxemburgheză are o origine recentă - puţin peste 30 de ani. Crearea pieţei financiare luxemburgheze a răspuns unei cereri exterioare, exprimată la sfârşitul anilor ’ 60 de către responsabilii pieţelor financiare ale puterii, de a internaţionaliza activitatea lor, într-un context în care marile state suverane, continuând să practice o politică protecţionistă în materie economică şi monetară, nu erau în măsură să satisfacă această aşteptare.

· Integrat în ansamblurile economice, Luxemburg a putut răspunde cu uşurinţă acestor noi nevoi de internaţionalizare a capitalurilor manifestată de băncile străine, în mod special de băncile germane doritoare să iasă din situaţia în care se găseau după cel de-al doilea război mondial.

· În zilele noastre, sectorul financiar al Luxemburgului reprezintă mai mult de o treime din produsul intern brut al ţării şi se substituie, cu succes, vechiului motor al creşterii pe care îl reprezenta industria siderurgică.

· Luxemburg a înregistrat, în anul 2000, o rată excepţională de creştere, de 85% din PIB, care rezultă, în mare parte, din dinamismul şi sănătatea sectorului financiar, care reprezintă 37% din PIB-ul Marelui Ducat. În termeni de specialitate, sectorul financiar constituia, în octombrie 2000, cu aproximativ 27.000 persoane, mai mult de 10% din forţa de muncă a Luxemburgului, evaluată la acea dată, la 267.000 de persoane.

· Sectorul financiar al Marelui Ducat se compune din următoarele organisme:

· - bănci;

· - organisme de plasament colectiv în valori mobiliare (OPC);

· - alte profesiuni ale sectorului financiar (PSF).

· Aceste activităţi sunt supuse autorizării şi supravegherii Comisiei de supraveghere a sectorului financiar (CSSF).

· Această panoramă nu ar fi completă dacă nu i s-ar adăuga sectorul de asigurări, care se bucură, în egală măsură, de o organizare riguroasă.

· Legislaţia luxemburgheză este concepută pentru a atrage capitalurile străine.

· În ceea ce priveşte societăţile cu capital naţional, acestea, cu excepţia holdingurilor, care cad sub incidenţa legii din 1929, sunt supuse impozitului pe venit (22%), impozitului comercial comunal (7,50% deductibil), impozitului pe avere (0,5%) şi diverselor altor impozite indirecte. În cazul societăţilor cu capital străin situaţia este cu totul alta, pentru că ele beneficiază de un tratament fiscal privilegiat, veniturile ne-rezidente fiind neimpozitate.

· Evaziunea fiscală nu este recunoscută ca o infracţiune, iar secretul bancar se aplică în manieră foarte strictă (acest secret nu poate fi ridicat decât în cadrul unei proceduri judiciare, în caz de delicte grave, din care evaziunea fiscală, la scară individuală, nu face parte). Astfel, tentaţia este foarte mare pentru Luxemburg să facă "o deturnare", fără să declare, ulterior, în ţara de origine a fondurilor, că ele au fost depuse, iar veniturile percepute.

· Mii de depunători francezi, germani, belgieni, pentru a nu enumera mai mulţi, au practicat "turismul fiscal" pentru a-şi depune averile în Luxemburg.

· Amploarea fenomenului a adus Marele Ducat pe banca acuzaţilor, partenerii europeni dorind să pună capăt acestei stări dăunătoare, introducând o armonizare a fiscalităţii depunătorilor între ţările Uniunii Europene.

· La Consiliul european de la Feira (19-20 iunie 2000), statele membre au adoptat un acord de principiu cu privire la armonizarea impozitării depunătorilor, urmând să se aplice, în 2010, un model generalizat de schimb de informaţii între administraţiile fiscale.

· Adoptarea acestui sistem ar semnifica abandonarea secretului fiscal. Luxemburg nu a acceptat intrarea în vigoare a acestui principiu, decât sub condiţia adoptării unor măsuri echivalente şi de către alte ţări, cum ar fi Monaco, Elveţia, Lichtenstein, Andora etc.

· Societăţile tip holding

· Societăţile holding au drept obiectiv deţinerea participaţiilor financiare în capital a altor societăţi.

· În Luxemburg se disting două tipuri de holding:

· - holdingurile din 1929;

· - SOPARFI (societăţi de participare financiară, din 1990).

· Acestea sunt constituite sub forma societăţilor anonime (S.A.) sau a societăţilor cu răspundere limitată (SRL). Regulile de constituire a acestora garantează opacitatea. Holdingurile sunt societăţi concepute în mod deliberat pentru a atrage, prin avantaje fiscale considerabile, capitalurile Marelui Ducat. Ele reprezintă emblema paradisului fiscal luxemburghez.

· *

*

*

· Dreptul luxemburghez cunoaşte instituţia fiduciei, care permite unui fiduciant să transfere proprietatea unui patrimoniu mobiliar sau imobiliar unui fiduciar, în scopul ca acesta din urmă să le administreze în favoarea unui terţ beneficiar. Scopul urmărit este de a facilita transmiterea şi folosinţa unui patrimoniu în condiţii de maximă discreţie sau de opacitate.

· Din punct de vedere al finalităţii sale, fiducia este o instituţie asimilabilă trustului, în sensul Convenţiei de la Haga din 1985. Drept urmare, guvernul luxemburghez a depus la Camera Deputaţilor, la 16 noiembrie 2000, un proiect de lege cu privire la aprobarea Convenţiei de la Haga din 1 iulie 1985, referitoare la legea aplicabilă trustului şi a recunoaşterii sale.

· Această Convenţie este actualmente ratificată sau aprobată de către Australia, Canada, Italia, Malta, Olanda şi Regatul Unit al Marii Britanii. Ratificarea sa de către Luxemburg are ca rezultat:

· posibilitatea ca tribunalele să dispună reguli care să le permită rezolvarea problemelor de drept internaţional privat, în cazul în care un trust îşi extinde efectele pe teritoriul luxemburghez;

· facilitarea recunoaşterii fiduciei luxemburgheze în străinătate;

· extinderea numărului categoriilor profesionale care pot asigura funcţionarea fiduciei;

· confirmarea folosirii fiduciei în scopuri de garanţie.

· Adoptarea acestui proiect de lege ar avea drept consecinţă permiterea aplicării legii luxemburgheze pentru operaţiuni în care nici fiduciantul, nici fiduciarul nu sunt stabiliţi în Luxemburg.

· Această "exportare" a legislaţiei luxemburgheze referitoare la fiducie este în favoarea bancherilor din Luxemburg. Adoptarea unui astfel de proiect de lege de către Luxemburg, stat membru al Uniunii Europene, nu ar putea constitui decât o violare flagrantă a recomandărilor elaborate de GAFI.

· *

*

*

· Luxemburg a profitat din plin, începând cu anii 1980, de liberalizarea generalizată a mişcărilor de capital. Ca şi alte centre financiare, el a trebuit să suporte consecinţele marilor scandaluri financiare.

· Sub efectul conjugat al presiunii internaţionale şi al riscului de a-şi vedea reputaţia pătată, Marele Ducat a adoptat un arsenal legislativ, răspunzând Recomandărilor GAFI. Cu toate acestea, numai foarte târziu, în 1998, Marele Ducat a extins incriminarea spălării banilor, rezervată până la acea dată produselor rezultate din traficul de droguri şi, în urma unor lungi discuţii, de-a lungul mai multor ani, a adoptat în august 2000 legea referitoare la ajutorul reciproc judiciar internaţional în materie penală.

· În practică, Luxemburg nu a înregistrat până azi, în ciuda progreselor recente, decât un foarte mic număr de declaraţii de suspiciune, modestele mijloace acordate justiţiei şi autorităţilor nepermiţând modificarea serioasă a acestei situaţii.

· Ca toate centrele financiare larg internaţionalizate, statul Luxemburg şi-a deschis uşile către fonduri provenite din activităţi dubioase.

· În clasamentul marilor scandaluri financiare, falimentul Băncii de Credit şi Comerţ Internaţional (Bank of Credit and Commerce International), faimoasa BCCI, ocupă un loc de referinţă.

· Această afacere de mare fraudă financiară internaţională - au fost atinse şi centrele din Londra, New York, Paris etc. - a vizat în mod special statul Luxemburg, unde se află sediul societăţii holding BCCI.

· Ca majoritatea ţărilor europene, Luxemburg s-a dotat în cursul anilor 1990, sub presiunile făcute de GAFI şi într-un context naţional marcat de scandalul BCCI, cu un arsenal legislativ şi regulamentar, vizând lupta şi reprimarea fenomenului de spălare a banilor. Profesiunile bancare şi financiare supuse autorităţii Comisiei de supraveghere a sectorului financiar (CSSF) sunt obligate să facă declaraţii de suspiciune, către structura organizatorică, care se ocupă cu lupta împotriva spălării banilor de pe lângă Parchetul Luxemburg. Incriminarea spălării banilor, limitată la veniturile provenite din traficul de stupefiante, a fost extinsă după 1998 şi produselor provenite din activităţi ale organizaţiilor criminale şi din infracţiuni grave (corupţie, trafic de arme, prostituţie etc.).

· Astfel, se poate spune că Luxemburg a procedat destul de târziu la extinderea incriminării spălării banilor, din momentul în care fenomenul a părut că va dăuna serios reputaţiei şi sănătăţii centrului financiar al Marelui Ducat.

· Legea din 5 aprilie 1993 modificată, referitoare la sectorul financiar şi Legea din 18 decembrie 1993, referitoare la sectorul asigurărilor, completate printr-o serie de circulare emise de Comisia de supraveghere a sectorului financiar (CSSF), de Asociaţia băncilor şi bancherilor din Luxemburg (ABBL) sau de Comisariatul de asigurări, conţin dispoziţii preventive referitoare la spălarea banilor. 

· Profesioniştii din sectorul financiar (bancheri, intermediari, consilieri în operaţiuni financiare, geranţi de avere, distribuitori din partea organismelor de plasare colective (OPC) etc.) sunt obligaţi să procedeze la identificarea clienţilor când leagă relaţii de afaceri, în mod special atunci când deschid un cont sau oferă servicii de păstrare a averii.

· În absenţa relaţiilor de afaceri, identificarea este cerută pentru orice tranzacţie a cărei cuantum depăşeşte 500.000 franci luxemburghezi (12.400 euro) şi oricare ar fi cuantumul, atunci când există bănuiala că este vorba de spălare a banilor.

· Legea din 1 august 2001 a coborât, începând cu 1 ianuarie 2002, la 10.000 de euro, pragul de declanşare a obligaţiei de identificare a clienţilor, în afară de situaţia când se află în relaţie de afaceri cu cei de la bancă. Dacă există bănuiala că ar fi vorba despre spălare a banilor, acest prag nu este aplicabil. Dispoziţii similare se aplică şi firmelor de asigurări pe viaţă.

· Această obligaţie de identificare a fost introdusă prin legea din 11 august 1998 şi notarilor (art.15), cazinourilor şi localurilor de jocuri de noroc (art.18), cât şi revizorilor de firme (art.20) şi sunt, de asemenea , cerute date cu privire la sediile societăţilor, în temeiul legii din 31 mai 1999.

· Avocaţii nu figurează printre profesioniştii supuşi obligaţiei de declarare a suspiciunilor, fapt criticat de magistraţii luxemburghezi angrenaţi în lupta împotriva spălării banilor.

· Limitată, iniţial, la produsele provenite din traficul cu stupefiante, incriminarea spălării banilor a fost extinsă prin legea din 11 august 1998, infracţiunilor subadiacente crimei organizate.

· Infracţiunea de spălare a banilor, definită la art.506 Cod penal, constă în faptele:

· - de a facilita în mod conştient, prin orice mijloc, justificarea mincinoasă a originii bunurilor sau veniturilor provenite în special din:

· crime sau delicte în cadrul sau în relaţia cu o organizaţie criminală (prostituţie, proxenetism etc.);

· infracţiuni de corupţie;

· infracţiuni cu privire la arme şi muniţii.

· - de a-şi aduce concursul la o operaţie de plasare, de disimulare sau de conversie a obiectului sau a produsului, direct sau indirect, infracţiunilor enumerate;

· - de a achiziţiona, deţine sau utiliza produsul direct sau indirect al acestor infracţiuni, cunoscând originea lui.

· Infracţiunea de spălare a banilor este pasibilă de amendă de la 50.000 franci luxemburghezi (1240 euro) la 500.000 franci luxemburghezi (12.400 euro) şi cu pedeapsa cu închisoarea, între 1 şi 5 ani. Această pedeapsă este agravată prin închisoare de la 15 la 20 de ani, dacă infracţiunile de spălare a banilor constituie acte de participare la activitatea principală sau secundară a unei asociaţii sau organizaţii criminale.

· Luxemburg a optat deci, pentru o incriminare largă a spălării banilor, fără să adopte până acum principiul unei generalizări a infracţiunii de spălare a banilor. Acest refuz de generalizare a infracţiunii nu se sprijină pe argumente legate de eficacitate, ci se fondează pe probleme de principiu. Consiliul de stat şi parlamentarii consideră că generalizarea infracţiunii de spălare a banilor ar conduce la o răsturnare a sarcinii probei şi nu ar mai permite să se ţină cont de caracterul excepţional al obligaţiei de declarare a indiciilor de existenţă a spălării banilor.

· Prin urmare, adoptarea de către Luxemburg, la 14 iunie 2001, a legii prin care se aprobă Convenţia Consiliului Europei din 8 noiembrie 1990 referitoare la spălarea banilor proveniţi din crime, a permis precizarea regimului de confiscare specială aplicabil în cazul infracţiunii de spălare a banilor (art.10 al legii din 14 iunie 2001). Această confiscare vizează ansamblul bunurilor care formează obiectul sau produsul direct sau indirect al infracţiunilor de spălare a banilor, dar şi ansamblul bunurilor care i-ar fi substituite. Confiscarea poate, de asemenea, să privească, în ipoteza în care bunurile provenite din infracţiuni nu pot fi găsite, bunurile al căror proprietar este condamnatul şi a căror valoare corespunde bunurilor vizate de confiscare.

· *

*

*

· Serviciul împotriva spălării banilor al Parchetului de pe lângă Tribunalul Luxemburg este însărcinat, din 1993, cu culegerea şi examinarea declaraţiilor de suspiciune. În această calitate de destinatar al declaraţiilor de suspiciune, serviciul împotriva spălării banilor al Parchetului este interlocutorul diferitelor autorităţi de informare financiară existente în alte ţări (TRACFIN, CTIF, MOT etc.) şi reprezintă statul Luxemburg în instanţele internaţionale. Acest serviciu a semnat cu TRACFIN, la 9 noiembrie 1999, un acord bilateral.

· Cooperarea judiciară pe care o acordă statul Luxemburg este considerată ca fiind nesatisfăcătoare. În ciuda tuturor angajamentelor pe care şi le-a luat, prin ratificarea diferitelor tratate sau convenţii, Marele Ducat se află în centrul criticilor. Printre tratatele sau convenţiile ratificate de Luxemburg se numără următoarele:

· prin legea din 26 februarie 1965 - Tratatul de extrădare şi întrajutorare judiciară în materie penală între Belgia, Olanda şi Luxemburg;

· la 2 octombrie 2000 - Protocolul Adiţional la Convenţia de întrajutorare judiciară în materie penală din 20 aprilie 1959;

· la 12 septembrie 2001 aderă la Convenţia Consiliului Europei referitoare la spălarea banilor, depistarea, sesizarea şi confiscarea produselor crimei din 8 noiembrie 1990, după aprobarea legii la 14 iunie 2001;

· Luxemburg este parte şi la Convenţia referitoare la cooperarea judiciară în materie penală între statele membre ale UE din 29 mai 2000.

· Numeroase obstacole practice, juridice şi procedurale frânează cooperarea judiciară cu statul Luxemburg. Adoptarea de către acesta a unei legi naţionale cu privire la întrajutorarea judiciară internaţională în materie penală (8 august 2000) constituie un pas înainte pozitiv, dar nu decisiv. Această lege a intrat în vigoare la 10 octombrie 2000. Conţinutul acestei legi priveşte cererile de întrajutorare care au drept scop să facă statul Luxemburg să procedeze la o sesizare, o percheziţie sau orice alt act de instrucţie prezentând un grad de constrângere similar cu percheziţiile şi sesizările efectuate într-o bancă.

· În materia cooperării judiciare, Marele Ducat opune rezistenţă în sânul UE. Refuzul de a suprima căile de recurs faţă de comisiile rogatorii internaţionale constituie o piedică în realizarea obiectivelor definite după întâlnirea de la Tampere, în octombrie 1999, şi demonstrează o lipsă a încrederii mutuale faţă de celelalte ţări membre ale Uniunii, cu privire la calitatea şi capacitatea sistemelor lor juridice, în garantarea respectării drepturilor omului şi a libertăţilor fundamentale.

· Această atitudine ofensivă în planul principiilor, nu face altceva, în plan practic, decât să încetinească inutil procedurile judiciare care vizează reprimarea marii criminalităţi.

 

 

 

 

 

 

 

 

 

 

 

 

 

 

 

 

 

6. ReglementĂri INTERNE privind

· spălarea banilor

 

 

Cadrul legal naţional prin care se reglementează acest fenomen de mare amploare internaţională este Legea nr.21/1999 pentru prevenirea şi sancţionarea spălării banilor. Intră sub incidenţa acestei legi, următoarele instituţii şi categorii de persoane:

· a) băncile, sucursalele băncilor străine şi instituţiile de credit;

· b) instituţiile financiare, cum ar fi:

· 
- fonduri de investiţii;

· 
- societăţi de investiţii;

· 
- societăţi de administrare a investiţiilor;

· 
- societăţi de depozitare, de custodie;

· - societăţi de valori imobiliare;

· 
- fonduri de pensii şi alte asemenea fonduri care efectuează următoarele operaţiuni: creditarea, incluzând printre altele, creditul de consum, creditul ipotecar, factoringul, finanţarea tranzacţiilor comerciale, inclusiv forfetarea, leasingul financiar, operaţiuni de plăţi, emiterea şi administrarea unor mijloace de plată, cărţi de credit, cecuri de călătorie şi alte asemenea, acordarea sau asumarea de garanţii şi subscrierea de angajamente, tranzacţii pe cont propriu sau în cadrul clienţilor, prin intermediul instrumentelor pieţei monetare, cecuri, ordine de plată, certificate de depozit, schimb valutar, produse financiare derivate, instrumente financiare legate de cursul valutar ori de rata dobânzilor, valori mobiliare, participarea la emiterea de acţiuni şi oferirea de servicii legate de aceste emisiuni, consultanţă acordată întreprinderilor în probleme de structură a capitalului, strategia industrială, consultanţă şi servicii în domeniul fuziunilor şi achiziţiilor de întreprinderi, intermedierea pe pieţele interbancare, administrarea de portofolii şi consultanţă în acest domeniu, custodia şi administrarea valorilor mobiliare;

· c) societăţile de asigurări şi reasigurări;

· d) agenţii economici care desfăşoară activităţi de jocuri de noroc sau de amanet;

· e) persoanele fizice şi juridice care acordă asistenţă de specialitate juridică, notarială, contabilă, financiar-bancară;

· f) orice altă persoană fizică sau juridică, prin acte în afara sistemului financiar-bancar.

· Prin prezenta lege s-a înfiinţat Oficiul Naţional de Prevenire şi Combatere a Spălării Banilor. Acest Oficiu este un organ de specialitate, cu personalitate juridică, aflat în subordinea Guvernului şi are sediul în Bucureşti.

· În scopul îndeplinirii obiectului său de activitate, care este prevenirea şi combaterea spălării banilor, acesta primeşte, analizează, prelucrează informaţii şi sesizează autorităţile abilitate prin lege.

· Acest Oficiu este format din câte un reprezentant al Ministerului Finanţelor, Ministerului Justiţiei, Ministerului de interne, Parchetului de pe lângă Curtea Supremă de Justiţie, Băncii Naţionale, Asociaţiei Române a Băncilor şi Curţii de Conturi.

· În conformitate cu prevederile internaţionale în domeniu, legea prevede o serie de proceduri de identificare a clienţilor şi de prelucrare a informaţiilor referitoare la spălarea banilor.

· Încălcarea prevederilor acestei legi atrage, după caz, răspunderea civilă, disciplinară, contravenţională sau penală. În cazul în care sunt îndeplinite condiţiile necesare pentru existenţa infracţiunii de spălare a banilor, aceasta se pedepseşte cu închisoare de la 3 la 12 ani.

· *

*

*

· În data de 13 mai 2002 a avut loc la Bucureşti Conferinţa Internaţională privind problematica şi măsurile adoptate în lupta împotriva spălării banilor. Această activitate a avut loc în cadrul unui Proiect PHARE, de înfrăţire instituţională (twinning), proiect ce beneficiază de o finanţare din partea Uniunii Europene.

· La Conferinţă au luat parte experţi renumiţi din cadrul instituţiilor internaţionale cu rol în combaterea spălării banilor. Aceştia au prezentat şi dezbătut evoluţii recente şi măsuri adecvate, la nivel internaţional, în lupta împotriva spălării banilor, contribuind astfel la schimbul de experienţă şi la cooperarea strânsă dintre instituţiile din România şi cele internaţionale, care activează în acest domeniu.

 

"Spălarea banilor fiind o problemă internaţională, cooperarea este imperios necesară în lupta împotriva ei", a declarat Jonathan Scheele, Şeful Delegaţiei Comisiei Europene în România. "Nu numai că spălarea banilor în sine este o crimă, dar ea reprezintă şi o considerabilă resursă pentru alte crime şi / sau activităţi ilegale. De aceea, Comisia Europeană acordă o importanţă deosebită acestei probleme şi este pregătită să sprijine statele candidate, care şi-au luat ele însele angajamentul de a adopta şi implementa standardele Uniunii Europene şi pe cele internaţionale în acest domeniu. Pentru România, lupta împotriva şi controlul spălării banilor sunt esenţiale în eforturile de creare a unui mediu financiar sănătos."

